text:
Piesa nobo pa Buleria ‘Djis un biaha mas’
Despues di kasi 10 aña Dwight Leoneta ta bolbe graba
Agrupashon musikal Buleria, a lansá otro piesa nobo, riba merkado. Ta trata di e kansion titulá "Djis un biaha mas". Loke ta hasi e piesa aki apart, ta ku e propio músiko, alabes direktor musikal di Buleria, Dwight Leoneta ta e kantante.
TRENDSZ a tuma nota ku ta despues di kasi 10 aña, ku Leoneta a disidí di drenta studio di grabashon e mes atrobe. Ku esaki tambe e ta komplasé su propio fanátikonan i tambe esnan di Buleria. Pues Dwight a kompositá, areglá i kanta un piesa pa nan.
E último biaha ku Dwight a hasi esaki, tabata na aña 2008, pa ta mas eksakto den luna di novèmber, pues 9 aña i 8 luna pasá. E temporada ei, huntu ku agrupashon musikal Cache Deluxe, Dwight a lansa un piesa titulá “Imposibel”.
Dwight no únikamente ta konosí komo kantante di e dos piesanan aki, sino ken no ta kòrda tambe piesanan manera entre otro, "Zeta riba awa", "Links paden" i “24/7”, ku tabata hitnan grandi ku Dwight a yegá di interpretá den pasado.
Miéntras tantu e último siman di luna di yüni 2018, a inisiá ku lansamentu di su piesa nobo, unda e reakshonnan ta super positivo. Banda di esaki tambe poko sorpresivo pa esnan kende ku kisas a pensa, ku Dwight simplemente ta un tremendo kompositor i por dominá e bas ku dushi sabor. Pero e ta tambe un tremendo kantante.
TRENDSZ ta deseá Dwight Leoneta i e tim di Buleria, tur klase di éksito ku e kansion aki, sperando ku ya pa e fin di siman aki mes, un i tur por baila e piesa nobo, na momentu ku Buleria lo ta na Kòrsou, pa un presentashon, ku Gentz, kaminda tur dos lo ta selebrando nan aniversario den W.T.C.


c: text/html

text:
Diaranson anochi riba Caya Betico Croes banda di lee feng a sosode un accidente entre un scooter electrico y un nissan march, aki e homber riba e scooter a bay pasa e auto y a dal contra di otro unda e homber a resulta herida. Polisnan a presenta di biaha na e sitio pa saca afo kico a pasa.
A combersa cu e chauffeur di e nissan march, polis di trafico tambe tabata presente pa tuma dato. Personal di ambulance a acudi na e sitio pa brinda asistencia medico na e homber y a keda transporta pa hospital.

robotstxt: allowed

filter: keep


text:
Hende loko den bario!
Bon siman na tur mi fiel lesadónan! Wèl ta masha hopi kos tin den tapara e dianan aki, keremi, mi ta trahando tempu pa mi analisá kada un di nan pa mi duna bo un bon konseho. Esei ta un prinsipio masha haltu den mi bida I mi ta hasi tur loke ta na mi alkanse pa mi yuda mi pueblo ku informashon. E tema di e siman aki ta algu ku kisas bo no ta paga tinu n’é, pero a bira tempu pa bo hasié pa motibu ku e ta prekupashon di tur bario rònt mundu!
Pregunta: abogado Scheperboer, bondia i felis siman hopi bendishon pa bo i mi ta spera di mira bo den elekshon binidero. Mi ta biba den bario di pariba hopi tempu kaba; mi ta mira hende bin i bai i semper a biba bon ku bisiña. E bisiña p’abou tin un yu hòmber ku su kabes no ta masha bon. E ta hopi agresivo i sigur 4 biaha den un luna polis ta bin na nan porta. E gai aki ta buska problema ku bisiña i ku su famianan tambe. Poko dia nan ei el a menasá mi yu muhé, mi a bisa su mama, nos a bai polis i nèt nèt nada no a sosedé. Mi no ta sinti mi sigur mas, pasó ora su lokura lanta i e ta bin mi kas, kiko awor?
Danki pa e pregunta, i sigur unu di pone hopi atenshon na djé, pasó den pasado a sosedé ku ta tin insidente hopi tristu den bario. Lagami ta bon kla riba e punto ku nos niun no tin mag di tuma lei den nos mes man!. Mi no konosé sirkunstanshanan rondó di e kaso aki, pero lo mi trat’é en general.
Ta asina ku nos kódigo sivíl ta bisa ken ta responsabel pa yu, trahadó, ets, ets. Pero tambe nos polisnan ta esnan ku mester sòru pa òrden, seguridat i trankilidat públiko.Den kaso ku tin un hende ku tin un debilidat mental den bario, i bisiñanan ta sinti nan mes intimidá, e promé porta pa bati na dje, ta di su mayornan, kasá of esun responsabel, dependé si ta trata di ménor di edat si òf no. Si esaki no ta yuda ta bon pa bati na porta di nos polisnan i si akaso tin intimidashon personal duna un keho mesora serka e polisnan.
Den kaso ku ní famia ni polis no ta solushoná e problema, semper un suidadano por aserká Ministerio Públiko i hinka su keho kontra di e persona aden.
Si akaso e hende debil/of di kabes aki kometé un delito of okashoná daño na bo persona òf propiedat, semper bo por kuminsá un kaso sivíl kontra di e persona pa daño i perhuisio. Sea ta hiba su mama, tata, kasá of e mes dilanti; en todo kaso esun ku ta responsabel pe.
Ta bon pa ilustrá ku tur hende ta “wettelijk aansprakelijk”( esta ku por responsabelisá tur hende mediante lei pa daño ku e okashoná), of esun ku e ta responsabel p’é.
E persona ku tin un defisiensia mental, no por skonde tras di “ontoerekingsvatbaarheid” (imunidat legal) pasó jurisprudentie (kasonan di pasadó ku ta registrá pa korte) a stipulá ku por hañ’é responasbel tòg.
Pues ja bo sa, no mester warda “baka hoga na pos”, pa awero ora ta “lat yora malai” Korda nos ta yegando kulminashon di temporada di Karnaval 2017 ban gosa nos fiesta kultural ku konsenshi!


text:
Recent Posts
Accidente pa falta di preferencia na crusada Van Leeuwenhoekstraat cu Caya Ing. Roland H. Lacle.
Dialuna atardi a drenta informe di un accidente na e crusada di Van Leeuwenhoekstraat cu Caya Ing. Roland H. Lacle, mesora a dirigi patruya na…
Polis ta sigui cu control den trafico parando auto unda cu y ki ora cu ta
Dialuna mainta durante patruya den Santa Cruz polisnan a para un auto Kia Rio pa un control. Esaki ta un bon momento pa revisa bo…
Polis di Bario Oranjestad cu un anochi informativo i na mesun momento e prome di hopi eventonan ku lo bai tin den futuro pa loke ta trata polis di bario
E ta bai ta na linear park. 6’or kaba hendenan por kuminsa bin. Pero e presentashon ta kuminsa 7’or. E ta pa e comunidad sera…
[VIDEO] Chauffeur a pega soño tras di stuur dal den banda riba e median y bolter
Dialuna madruga a drenta informe di un accidente cu hende herida riba e caminda entre rotondenan Balashi y Pos Chikito, mesora a dirigi…
[VIDEO] Polis a detene homber cu hinka un muher cu cuchiu na Windstraat
Dialuna mey anochi a drenta informe di un caso di hinkamento na Windstraat, mesora a dirigi tanto polis como ambulans na e sitio. Na yegada…
[VIDEO] Hobennan ta sigui cu tira piedra riba auto pasando riba E.J. “Watty” Vos blvd.
Diadomingo anochi a drenta varios informe di cu tin hobennan ta tirando piedra riba autonan pasando riba E.J. “Watty” Vos blvd., mesora a…
[VIDEO] Homber bao influencia y deprimi a bula dilanti auto cu menos bon intencion
Diadomingo anochi a drenta informe di cu tin un hende lo a bula dilanti un auto cu menos bon intencion na Pos Abao, mesora a…
[VIDEO] Chauffeur a subi isleta, dal borchi trafico y palo di lus kibra na Pos Chikito
Diadomingo anochi a drenta informe di un accidente pariba di e rotonde di Pos Chikito, mesora a dirigi un patruya na e sitio….
Polis a hala atencion di un chauffeur burachi net ora ela yega na su cas
Diadomingo atardi laat a drenta informe di cu tin un chauffeur burachi coriendo basta malo riba caminda na Bubali, mesora a dirigi un patruya na…
[VIDEO] Bisiña a haya problema cu un persona problematico na Ponton
Diadomingo atardi a drenta informe di cu atrobe e conocido persona problematico aki kende polis ta categorise como prligroso tin un problema cu…


text:
Pueblo di Aruba a cuminsa sinti e aumento barbaro riba awa y electricidad. Tin aumento caba riba prijs di comestible y esaki ta un otro carga mas. E 3% di aumento riba pensioen ta manera carga un glas di awa hiba lama. Mundialmente nos por mira e gobiernonan socialista/comunista ta masacra nan mesun pueblo.
Pueblo a cuminsa mandanan gobiernonan socialista/comunista manera Sri Lanca, Italia, Suecia, Inglatera y Lituania paso pueblo a cansa di gobiernonan socialista. E gobiernonan aki ta tambe cu e plan global di bin cu un gobierno mundial. Nan plan a fracasa y nos por mira pronto paisnan manera Alemania, Francia, Spaña y Hulanda cu tambe tin gobierno socialista lo bay cas. Union Europeo ta mal para. Europa ta den recession y ta papia di economia di Europa completo. Tin 2 palabra cu ta bin continuamente door di periodistanan pa dilanti cu papia di frieuw y hamber. Kier forsa pueblo pa baha man riba consumo di electricidad den tempo cu invierno ta bay drentando.
Aruba ta pertenece na paisnan cu inflacion mas halto cu tur otro caminda paso tur cos ta importa. Mundialmente fleta di container a aumenta mas cu 100% y nos por mira cu material di construccion a aumenta cu 300% pa 500%. Awor nos por tende cu tin un otro gate mas cu tramite di asilo politico. Ta busca moda di colga directornan pero warda e boemrang paso e ta bin sigur. Un ministro cu tin 3 differente instancia a entrega keho penal contra di dje. Ela corre bay den exterior riba un engaño di ta bay pidi permiso na Merca pa negocia pa haya heavy fuel oil mas barata pero lubida di pidi permiso na Reino Hulandes. Riba dje por a lesa cu e minister aki no sa unda su cara ta para paso no a busca conseho di expertonan di WEB N.V. Na hulandes tin un dicho cu ta bisa: “Hij heeft de klok horen luiden maar weet niet waar de klepel hangt”.
Si nos promer minister laga pueblo mira tur e rapportnan di mal maneho unda gobierno tin un dikke onvoldoende anto e ora ey pueblo lo haya sa unda tur e corrupcionnan ta pero gobierno tin nan bon scondi bao di su brasa pa pueblo no haya sa e berdad. E gobierno aki ta kibra di paden. Un cos ta sigur e gobierno no por usa e palabra integridad. Ta cuestion di tempo pa mira ken lo ranca e plug di rosea di e coalicion aki y pa despues tira e culpa riba e otro. Ademas tin e decreto di reino riba mesa.
E pueblo di Aruba a vota tradicionalmente pa hopi aña y esaki ta locual cu nos ta cosecha locual nos a vota p’e. Ora nos vota pa un gobierno cu no ta kere den Dios y cu no tin respet pa leynan di Dios nos situacion lo no cambia. Si no tin Dios den nos gobierno lo nos tin husticia di Dios. Nos por tin e hendenan mas sabi den nos gobierno pero si no tin temor di Dios nos lo sigui den mesun circulo vicioso. El Salvador ta un ehempel di un pais di mas violento den Centro America pa un pais di paz y progresso. Awe nos tur ta sufri pa via cu nos tin un gobierno inhusto y ta trapa ariba pueblo manera ta haya ta bon. P’esey mes pueblo di Aruba si nos kier mira cambio nos mester vota pa un partido cu tin temor di Dios. Partido Curpa ta e unico cu a y ta para pa leynan di Dios. Pa nos pais progresa nos mester tin Dios den nos gobierno y husticia lo prevalese.


text:
Lokal
Politur tambe ke avisá turistanan: riba areanan peligroso pa atrako
WILLEMSTAD -Ta importante pa e turistanan ku ta bishita nos isla ta konsiente di kua area nan no mester frekuenta, prinspalmente ora ku bira skur. Asina Humphrey Josefa presidente di Politur a bisa, den un komentario riba un resiente kaso di atrako riba turista ku a tuma luga na Baya Beach. Atrako riba turista ta malu pa nos turismo Kòrsou i ta malu pa nos imagen. Humhrey Josefa, direktor di Politur.
‘Ta algu ku mester rechasa kategorikamente’.
Josefa a sigi bisa ku un turista ta bin Kòrsou pa konose e isla pasobra ela kompronde ku na Korsou ta safe. E turistanan ke konose i eksplorá prinsipalmente a partinan bunita di Korsou entre otro e playanan di Parke Sint Kristofel. Pa loke ta trata Baya Beach, Josefa ta splika ku ta un area alehá.
E ta un parti hopi bunita di Kòrsou i turistanan ta bishita e sitio.
Den hopi kaso e turistanan ta stashoná nan outo leu, laga nan pertenensianan aden.
E konsekuensia ta ku malechornan por kibra e outo i bai ku e kosnan. Josefa: ‘’Esei a sosode na varios okashon.’’
E presidente di Politur ta menshona ku regularmente tin patruya na varios parti di Korsou, pero ta un realidat tambe ku Politur tin skarsedat di personal.
Den pasado Politur tabata traha ku kuerpo polisial, pero e kuerpo di polis mes tin skarsedat di personal. Konsekuentemente for di sinku ana pasa , polisnan no ta forma parti di Politur mas.
Mientrasantu otro ana Politur ta kumpli 10 ana di eksistensia, di kua e último sinku anan di polis, pero ku refuerso di un kompania di seguridat.
E personanan aki obligatoriamente mester a sigi un kurso di ‘buitengewone agent van politie’.
Esei ta hasi posibel e trahadónan dje kompania di seguridat por traha na Politur, pero e kantidat ta limitá.
INFORMASHON
TA YUDA
E manera pa evita e kasonan di atrako riba turistanan ta dor di duna e turistanan informashon, asina Humphrey Josefa ta bisa ku e suministro di informashon ta loke ku Politur a hasi den pasado, pa medio di publikashon di entre otro foyetonan. A duna splikashon na diferente idioma informanan riba asuntunan importante manera no kana anochi ku paspoort, no laga pertenensianan den outo.
A reparti e foyetonan na varios hotel. Josefa ta indika ku lo ta bon pa bolbe produsi i reparti e foyetonan.
Esaki ta rekomendabel ounke ku den pasado no ta tur hotel tabata entousiasma pa parti e foyetonan pasobra nan ta opina ku e informashon por ‘spanta’ e turistnan. Josefa ta realisa sinembargo ku ta mas miho pa informa e turista, meskos ku ta tuma luga ront mundu, riba e aeranan peligroso of di riesgo.
Esei ta pone ku e turista por tene kuenta i ta evita di haña su mes den situashonnan riskante.
E suminstro di informashon, mester ta un ehersisio komun di Politur, Ofisina di turismo, Polis i tambe e sektor hotelero.
Lokal
A SALI NA KLA KU JERSON ROSALINA TA METÍ DEN MUCHU MAS KOS
WILLEMSTAD – Segun e investigashon den e kaso di 41 kilo di droga ku e kuarteto a purba pasa via pòst atraves di e negoshi Caribbean Cargo Services (C.C.S.) ta tumando lugá, a sali na kla ku Jerson Rosalina ta metí den muchu mas fechoria, pasobra durante e investigashon ku outoridatnan a hasi na su kas dia 7 di febrüari 2022 a haña 2 plantashi di mariwana konsistiendo di 1066 planchi di henep, anto tambe 4 patronchi skèrpi pa arma di kandela. Rosalina a bisa ku e sa duna e matanan ei awa i ku su intenshon tabata pa bende nan. Mas aleu tambe a haña riba Rosalina su telefon 12 pòtrèt i 6 vidio di pòrno di muchanan menor di edat (muchanan entre 2 pa 13 aña). Pero Rosalina a insistí ku ta lokenan el a haña via di gruponan di amigu ku sa manda whatsapp pe. Rosalina te asina leu no tabatin ningun pasado ku hustisia. Den sala di korte ayera sinembargo e tabatin masha hopi di aklará i manera ta konosí for di un prinsipio el a hasi komo si fuera e no tabata sa di nada, ku e ta inosente, e no konosé un di e akusadonan prinsipal, esta Meyer i ora ku el a hañ’é berdaderamente den pèrtá, konfrontá ku pruebanan kontundente, el a disidí di hasi uzo di su derechi di keda ketu. Abogadonan enkargá ku e defensa, esta señora mr. Atena Sulvaran, señora mr. Alicia Blonk, señor mr. Prevo, señor mr. Lie A Tjam a hasi tur loke tabata na nan alkanse pa hiba un bon defensa, pero wes mr. Verbeek finalmente a yega na e siguiente sentensia: Pa Meyer un kastigu di prizon di 24 luna di kua 6 luna kondishonal i un periodo di prueba di 3 aña, pa Chambers un kastigu di prizon di 25 luna di kua 6 luna kondishonal i un periodo di prueba di 3 aña, pa Jerson Rosalina un kastigu di prizon di 30 luna di kua 6 luna kondishonal i un periodo di prueba di 3 aña, pa Nava un kastigu di prizon di 16 luna di kua 8 luna kondishonal i un periodo di prueba di 3 aña. Pa tur e akusadonan ta konta ku mester deskitá e periodo ku nan a pasa den aresto preventivo.
Lokal
GENARO THODÉ, MIEMBRO DI E GÈNG DI RUMANNAN YEUNG, KONDENÁ NA 4 AÑA DI KASTIGU DI PRIZON
WILLEMSTAD – E kaso di e siudadano Genaro Thodé, nasé na Boneiru i di 64 aña di edat ayera a yega na su punto di kulminashon na momento ku wes mr. G. Verbeek a dikta sentensia, kondenando e sospechoso aki na 4 aña kastigu di prizon.
E kaso aki su tratamentu a kuminsá 22 di desèmber 2021, kontinuando 23 di mart 2022, 6 di yüni 2022, 9 di sèptèmber 2022 i por último 30 di sèptèmber, anto ayera sí a yega na su punto final, basta Genaro Thodé no bai den apelashon (e tin 2 siman pa hasi esei).
Ta trata aki di violashon di e lei di droga (transakshon di 176 kilo di kokaina) i poseshon di arma di kandela durante e periodo 10 di ougùstùs 2019 òf en todo kaso durante luna di ougùstùs 2019.
Su abogadonan señor mr. Eldon “Peppie” Sulvaran i señora mr. Atena Sulvaran den e defensa di Thodé a insistí ku e detenshon tabata inkorekto, komo tal mester a konsiderá e akusashonnan di Ministerio Públiko inválido. Reglanan fundamental den e proseso di investigashon, segun e abogadonan a keda violá di manera ku no por papia di un proseso hustu, ni korekto. A hasi uzo di militarnan pa buska den kas di e sospechosonan, loke no tabatin un base hurídiko, segun e abogadonan.
Na Kòrsou for di aña 1996 no por hasi uzo di militarnan pa hasi e tipo di investigashonnan aki, komo tal militarnan no tin ningun outoridat reglamentario pa pèrsiguishonnan asina.
Tambe segun e abogadonan e kliente Thodé durante su interogashon na
Lokal
KOLOMBIANO, ALAIN JOSEPH ORTEGA TINOCO TA BAI SERÁ PA A VIOLÁ MUCHA MUHÉ DI 12 AÑA (MENOR DI EDAT).
WILLEMSTAD – E hòmber di orígen kolombiano ku yama Alain Joseph Ortega Tinoco di 40 aña di edat durante e periodo 1 di sèptèmber 2020 pa 10 di mart 2022 a violá un mucha muhé di 12 aña di edat. Ampliamente ta deskribí den e dokumentonan ofisial (dagfar) kiko e violashon aki a kontené eksaktamente i ku e akusado na sierto momento tabata gana e mucha menor di edat asina leu pa hasi e aktonan aki dor di hasi sierto promesanan ku dunamentu di plaka, telefon mobil, karchi di telefon i otro gestonan. Fiskal señora mr. Monique Dennaoui-Simon, ningun momento so no por a aseptá e pretenshon di parti di e akusado Alain Joseph Ortega Tinoco ku ta e mucha mes a provok’é pa kometé e aktonan di violensia seksual. E víktima en realidat ta subrina di e persona ku kende e hòmber aki tabata biba i tin relashon kuné. Ampliamente e kaso aki a bini na tratamentu ayera ku preguntanan skèrpi di parti di wes mr. G. Verbeek pa a abuzá di un mucha menor di edat. Kon el a sintié promé biaha ku e suseso aki a tuma lugá, anto ku despues e kos a para bira un kustumber. E akusado Alain Joseph Ortega Tinoco na sierto momento a rekonosé ku su komportashon tabata robes, pero a sigui bisa ku ta e mucha mes a provok’é. Natural un argumentu asina ei no tin ningun valides, mirando e enorme diskrepansia di edat, es mas, e hecho ku aki ta trata di un menor di edat ku e tempu ei apénas tabatin 12 aña di edat. Hende grandi mester tei pa protehá nos muchanan, sigur esnan menor di edat, tantu fiskal komo wes a sigui suprayá. Tambe e hòmber kolombiano Alain Joseph Ortega Tinoco kier a laga parse ku e mucha a bin ta chantagiá te ku e suseso aki a sali na klaridat. Famianan a bin sa te ku e kaso a bira un asuntu di hustisia i ku e hòmber mester a presentá den sala di korte ayera, akusá di violensia seksual. E víktima tabata yu di un tanta. Famianan di e víktima tabata presente den sala di korte ayera i ta sigur ku e relashon ku famia a daña pa semper. Wes mr. Verbeek finalmente a dikta e sentensia manera fiskal señora mr. Monique Dennaoui-Simon a demandá, esta un kastigu di prizon di 18 luna di kua 12 luna kondishonal.
Daily Nobo
A SALI NA KLA KU JERSON ROSALINA TA METÍ DEN MUCHU MAS KOS
GENARO THODÉ, MIEMBRO DI E GÈNG DI RUMANNAN YEUNG, KONDENÁ NA 4 AÑA DI KASTIGU DI PRIZON
KOLOMBIANO, ALAIN JOSEPH ORTEGA TINOCO TA BAI SERÁ PA A VIOLÁ MUCHA MUHÉ DI 12 AÑA (MENOR DI EDAT).
Gobiernu no tin fondo pa publiká pèrmit pa konstrukshon den korant
“IPKO Poppetje gezien, kastje dicht”
Parlamentonan di Kòrsou, Aruba i Sint Maarten a kobardiá ante Ulanda
Ta kiko parlamentarionan a bai hasi Ulanda anto?
A SALI NA KLA KU JERSON ROSALINA TA METÍ DEN MUCHU MAS KOS
Damitanan hóben lokal a gradua pa kurso di teknologia riba ‘digital literacy, web development and coding’
Sentensia den kaso inex….. Robo di 600 kilo di kokaina for di warda di polis un frakaso total
Trending
-
Lokal6 days ago
Parlamentonan di Kòrsou, Aruba i Sint Maarten a kobardiá ante Ulanda
-
Lokal6 days ago
Ta kiko parlamentarionan a bai hasi Ulanda anto?
-
Lokal3 days ago
A SALI NA KLA KU JERSON ROSALINA TA METÍ DEN MUCHU MAS KOS
-
Lokal6 days ago
Damitanan hóben lokal a gradua pa kurso di teknologia riba ‘digital literacy, web development and coding’
-
Lokal5 days ago
Sentensia den kaso inex….. Robo di 600 kilo di kokaina for di warda di polis un frakaso total
-
Lokal6 days ago
Kastigu di 12 luna presu pa Mama di 4 yu na Ulanda ku a kobra € 197.495,- ilegal
-
Lokal5 days ago
Colon ta e promé barku ku ta trese karga pa almasená na Bullenbaai
-
Lokal5 days ago
Kuminsa ku kouseband…… “Nos tur ban kunuku, planta i krese nos pais”


text:
by HNO Author | Jan 15, 2019 | BlogNos vishon pa loke ta trata e nòmber di e hòspital ta pa trese rekonosementu na esaki den un fregá di wowo.E nòmber mester ta unu ku por pronunsiá ku fasilidat na diferente idioma, entre otro na Papiamentu, Ingles, Hulandes i Spañó. E promé punto di enfoke ta pa...
by hnohospital | Oct 13, 2018 | BlogIt is almost impossible to share all the interesting details that make the building smart and an ideal match to our local needs in one article. On our Interactive Map there are a few more highlights. If you are interested in knowing more, you might want to book a tour...
by hnohospital | Oct 11, 2018 | BlogNos ke bisabo. Mas ku bo ta pensa, pero kere nos… e ta kompliká. Aki ta sigui nos máksimo esfuerso pa splika bo na un manera simpel i kòrtiku. Di kua apertura bo ke sa? Esun kaminda nos a organisá un fiesta grandi, i a invitá mitar Kòrsou i un grupo grandi di hende...
by hnohospital | Oct 11, 2018 | BlogPalabranan na moda òf di balor pa nos hospital? Si mi por a kobra un florin pa kada biaha ku m’a tende e palabranan pashènt ta sentral ora ku mi ta na House of Change. lo mi a trit mi mes un tratamentu na un spa luhoso. Den kuminsamentu e tabata parse un palabra na...


text:
The content originally appeared on: Diario
Encuesta indicando cu prijs halto ta preocupando tur hende
ORANJESTAD (AAN): E siman aki, Banco Central di Aruba a duna e resultado di e encuesta di Confianza di Consumidornan pa e di segundo trimester di 2022.
Loke a sali na cla ta algo cu kizas tabata di spera! Consumidornan a bira mas pesimista, mirando cu e confianza di consumidor a baha cu 0,5 punto di indice te na 93,0 durante e di segundo trimester di 2022 (Grafico 1).
Na final di e di segundo trimester, consumidornan tabata mas preocupa cu (i) e situation economico lo deteriora (Q1-2022: 59 porciento) y (ii) e posicion financiero di gobierno lo empeora (Q1-2022: 52 porciento).
Casi tur e respondentenan (97 porciento) a raporta cu nan ta premira cu prijsnan lo ta mas halto den e proximo 6 lunanan. Mitar di respondentenan ta pensa ainda cu haya un trabao nobo ta mas dificil, esta 1 punto di percentahe menos compara cu e trimester anterior (Q1-2022: 51 porciento). Ademas, 46 porciento di respondentenan ta premira cu na cas nan situation financiero lo deteriora, esta cu 5 punto di porcentahe mas compara cu e trimester anterior (Q1-2022: 31 porciento).
Tanto e indice di expectativa como e indice di e situacion actual a baha, esta cu 1,1 punto di indice te na 93,2 y cu 0,5 punto di indice te na 92,7, respectivamente, den e di segundo trimester di 2022.
E cantidad di respondentenan cu a raporta cu compra di un auto no tabata conviniente a keda mescos na 69 porciento den e segundo trimester di 2022, mientras cu 67 porciento a indica cu haci un prestamo no tabata adecua (Q1-2022: 66 porciento). Tambe, 58 porciento di respondentenan a indica cu tuma un hipoteca no tabata adecua (Q1-2022: 62 porciento). Encuanto bay cu vakantie 50 porciento di respondentenan a raporta cu no tabata conviniente.
Consecuentemente, e indice di habito di consumidor a baha marginalmente di 93,9 den e primer trimestre di 2022 te na 93,8 den e di segundo trimester di 2022.


text:
Durante nos prome dos aña hunto, nos tawata sexualmente hopi activo. Pero no tin pasion mas y ami mester mas cu ‘de bes en cuando’.
Nos ta casa pa varios aña. Den e ultimo seis luna mi a sinti cu mi atraccion sexual a baha te na e punto cu, maske cu e ta un muher sumamente bunita, asta bo por bisa: impresionante (e lo por ta un modelo, esey ta wordo remarca asta door di hende straño riba caya), mi no ta sintimi atrai sexualmente na dje. Na comienso di nos relacion, e sex tawata OK y nos tawata sexualmente activo durante e prome dos aña. Mi a splike cu ni cuanto energia ami trece aden, mi ta sinti falta di pasion di su banda. Casi nunca e ta tuma iniciativa pa sex, y ora e e hacie, e ta cuminsa, bisando: “Nos ta suppose di haci sex awe nochi, toch?” locual pami ta un turn-off. Den nos ultimo conversacion, el a bisa cu e ta ‘timido’. Despues di varios conversacion, el a bisa cu awor e ta compronde kiko e mester haci y lo bai traha riba dje, pero despues el a bolbe pidi pa sex sin demostra deseo of gana, pues ami no a sintimi atrai mas pa haci sex cune y mi a bolbe bise no. Dos luna pasa, el a cuminsa evita sex completamente. E ta un muher hopi amoroso y cariñoso, pero mi pasenshi practicamente a caba, locual ta un situacion hopi fastioso den un matrimonio. Ami no sa kiko pa haci.
Contesta:
Si bo relacion sexual tawata bon na comienso, kizas algo por a pasa, cu a pone cu el a perde confiansa den su mes. Ora un persona ta sinti su mes husga e por sinti su mes intimida y cuminsa hala atras. Encurashamento positivo ta e miho manera pa yuda un persona cu ta insigur den su mes. Den bo situacion, esaki lo nifica: Aprecia y premia cada logro chikito. Mi por compronde bo frustracion, pero den un situacion asina, na unda ya caba e ta sinti su mes insigur y vulnerabel, cualkier critica lo empeora e situacion.
Mi ta sospecha cu e ta sintie confundi, y mi pregunta ta, si abo a demostre di manera suficientemente comprendibel, kiko bo kier. En bes di keha cu nunca e ta inicia sex, bo lo por opta pa menciona un escena di un pelicula, na unda un muher ta drenta un sala inesperadamente, bisti den lingerie, y ta invita e homber pa bin disfruta cune. Bo casa no por lesa bo mente y ami ta kere cu e no ta compronde con pa ta seductivo na e manera cu abo ta desea. Y door cu e no ta compronde e ta sintie timido pa bai inventa algo, cu kizas no lo cai den bon tera cerca bo. Miedo di rechaso ta locual ta pone mayoria hende evita situacionnan. Pues, kizas e lo mester di mas direccion, mediante preguntanan of frasenan manera: “Kiko bo ta pensa si nos haci esaki?” “Bo lo mind bisti asina, mi lo haya esey hopi sexy!” Zorg pa inclui romance den bo relacion, encurashe, bise con bunita y sexy e ta y cu dia pa dia bo ta mas enamora di dje. Si e ta responde, asta cu gestonan chikito, zorg pa bo demostra aprecio. Eventualmente, e lo haña confiansa bek den su mes.
Pero si ta trata di su propio sentimientonan, ta bon pa conversa na un manera trankil y abierto y explora kiko por ta pasando, kisas e no ta sinti su mes desea of e tin miedo pa bisabo kiko e lo kier. Esaki na e momento aki lo por ta incomfortabel pe, pues no bai insisti demasiado, djis bise cu cualkier cos cu e tin den mente, cualkier idea of fantasia, lo por wordo realisa, si e comparti nan cubo. Y atrobe, echt aprecia ora e comparti un deseo intimo cubo.
Corda cu caida di libido por tin otro origen tambe, uno mas complica, cu no lo por wordo soluciona cu un simpel cambio di habito. Den caso cu ningun esfuerso di bo banda ta yuda pa provoca cambio den dje, kisas ta bon pa sugeri terapia di pareha of personal, pa mira unda e problema ta origina. Remedinan anti-depresivo tambe por causa caida den libido, pues esaki tambe ta algo pa considera, como tambe menopausa.
Mi casa no ta haci ningun esfuerso pa nos bida sexual, y mi ta perdiendo tur interes
Durante nos prome dos aña hunto, nos tawata sexualmente hopi activo. Pero no tin pasion mas y ami mester mas cu ‘de bes en cuando’.


text:
Oranjestad- E mata di guyaba ta un mata relativamente chikito cu ta crece te cu 6 meter di halto cu un corona hancho y ramifica.
Mescos cu pa hopi otro mata di fruta, abehanan ta hunga un papel sumamente importante pa cu polonisacion y sobrevivencia di e mata di guyaba.
E mata di guyaba mester wordo planta den un area unda cu e ta haya bon lus di solo y no tin mester di un cantidad grandi di awa pa sobrevivi, cual ta haci cu e mata aki ta crece idealmente den e clima riba nos isla.
Guyaba mes ta un fruta cu ta kai den categoria di appel cu un sabor parecido na un combinacion di peer y strawberry pa cua motibo e ta wordo hopi gusta dor di grandi y chikito.
E benificionan pa cu salud di e ser human ta hopi entre otro;
Peso : Un guyaba ta contene menos sucu cu un appel, appelsina, druif of peer cual ta haci e fruta aki ideal pa esnan cu kier baha peso y esnan cu ta sufri di suku. Nutrientenan den e fruta aki ta percura pa mantene y regula e metabolismo di e curpa.
Bista : Guyaba ta contene un cantidad halto di vitamina A cual ta mentene un bista sano y ta juda preveni catarata.
Preveni cancer : Guyaba ta contene un cantidad halto di lycopene cual ta un anti oxidante fuerte cu ta combati celnan di cancer, specialmente cancer di prostaat.
Tosamento y griep : E juice di guyaba berde por yuda elimina slijm, kita dolor di garganta y preveni infeccion. E guyaba tambe ta contene un cantidad halto di vitamina C cual ta mantene un imuunsysteem halto.
Guyaba ta wordo hopi gusta pa e diversividad di uso di e fruta cual ta sumamente delicioso riba su mes pero cu tambe por wordo pa traha differente postre, bolo, juice, jam y batido.
Pa esnan cu kier planta y cosecha e delicioso fruta aki den nan cura di cas, Santa Rosa ta bende hunto un surtido grandi di mata tambe e mata di guyaba.
Departamento di Agricultura, Cria y Pesca ta invita tur cu kier sinja mas di e mata di guyaba y otro matanan di fruta y berdura pa tuma contacto cu e Departamento na 585 8102 unda cu nan lo por cumpra entre otro mata, simiya y tera y ricibi conseho y guia con pa mihor planta na cas.


text:
Oranjestad-Den preparacion di tratamento di presupuesto di gobierno pa 2015 den Parlamento, fraccion di AVP ta analisando e presupuesto, mientras cu ta busca informacion y conseho adicional pa por fiha un punto di bista riba tur aspecto di e presupuesto. Un di e puntonan cu a señala caba ta cu e presupuesto ta depende hopi di e entradanan di belasting existente y di cobransa di belasting atrasa. E fraccion di AVP ta sostene e maneho pa no introduci mas belasting, pero pa cobra miho loke tin riba caya y cu ya tur hende mester a paga. E fraccion ta sostene e idea pa baha e peso di belasting directo y pa busca mas entrada den belasting indirecto manera e proposicion pa reforma di e sistema di belasting ta ensera. Pero e introduccion di esaki ta tuma mucho tempo segun e fraccion. E fraccion di AVP ta haya cu e presupuesto 2015 mester a indica unda mas ta haya entrada den 2015 y duna mas claridad na comercio y comunidad riba e total di maneho fiscal.
MANEHO SOCIO-ECONOMICO
E fraccion di AVP ta sostene completamente e reforma di operasion di aparato di gobierno, di entrada y gastonan di gobierno, di e sistema di belasting y cu e reforma di tur esaki mester bay gradual y balansa. E fraccion ta sostene e maneho pa e reforma no mester stroba e desaroyo economico, e creasion di cuponan di trabou, e desaroyo di e pilar economico nobo y e stabilidad social cu a logra crea desde 2009. Mientras cu e fraccion ta haya cu esaki ta e maneho corecto pa sigui saca Aruba padilanti, e fraccion ta haya cu mester haci mas a corto plazo pa logra esaki. Riba esaki e lider di e fraccion di AVP a bisa lo siguiente:“Obviamente nos no ta cla cu e analysis di e presupuesto. E prome “scan” cu nos a haci ta mustra cu e presupuesto ta keda den e cuadro financiero cu a fiha dos aña pasa y un aña pasa. E presupuesto ta cumpli cu e metanan financiero pa 2015 cu a fiha den e presupuesto di mas aña. E presupuesto no ta contene medidanan manera oposicion a bisa cu lo bin. Pero falta iniciativanan den diferente ministerio riba entradanan cu normal lo mester a haya y cu tur hende mester cumpli cun’e. E presupuesto falta iniciativanan concreto pa reduci costo di operasion di e aparato di gobierno cu awor aki ta cumbri e parti mas grandi di e presupuesto nacional di henter nos pais. E presupuesto falta iniciativanan pa logra e metanan economico, social y financiero cu nos fraccion ta sostene. Falta mas iniciativa pa haci inversionnan necesario. Den e dia y simannan cu ta bin nos mester haya mas claridad di tanto gabinete como di otro instancianan relevante, pa nos por yega na un bon comprondemento di e presupuesto y di e maneho su tras, prome cu nos trat’e den Parlamento. Cu otro palabra: bon maneho, pero accionnan falta.”


text:
Kralendijk—Ayera mèrdia e Sentro di Reskate i Kordinashon di Wardakosta a risibí un notifikashon di polis na Boneiru ku un persona lo a bira malu i kai den mondi di Boka Onima.
Famianan di un hòmber di 67 aña a yama polis pa indiká ku un miembro di nan famia a bai yag i bira malu den mondi, a konsekuensha di kalor. Na momento ku e hòmber a sinti malu, el a kai i no por a kana mas. E hòmber a yama su famianan via telefon selular pa indiká ku e ta den mondi na Boka Onima i ku e mester di yudansa urgente. E Sentro di Reskate i Kordinashon di Wardakosta a dirigí e helikòpter urgente pa yuda e hòmber mas lihé posibel. Na yegada na e sitio nan a enkontrá e hòmber unbé i a his’é pa bai kuné den e helikòpter. Mesora e helikòpter a bai direkshon di èrpòrt di Boneiru kaminda tabatin un ambulans wardando riba e víktima pa transport’é pa hospital.


text:
-
Contact
- lionel_326@hotmail.com
Tin indikashon ku Covid-19 ta kontagioso, promé ku un persona infektá tin síntoma!
Importante:
Kontrali na loke nos ekspertonan ta bisa, tin indikashon ku Covid-19 ta kontagioso, promé ku un persona infektá tin síntoma!
Na momento ku un persona tin síntoma, ta señal ku e persona su resistensia a aktivá kontra di e vírus. Na momentu ku bo resistensia detektá ku tin un patógeno den bo kurpa, ya bo resistensia ta den desbentaha kaba, pasó e vírus tin basta dia kaba multiplikando den bo kurpa. P’esei ta importante pa bo resistensia ta fuerte, pa e por bai e bataya kontra di tur e sèlnan ku e vírus a infektá. Pero kualke otro kos por pone bo tosa òf nister, i bo ta plama e vírus sin bo sa. Di e forma aki un persona infekta, pero ku no tin sintoma ainda, por pega otro hende.
Tin hendenan ku no ta sinti síntoma ètòl, esei ta pasó nan kurpa tin resistensia parsial kaba kontra di e vírus. E kantidat di hendenan aki ta minimal. Tin indikashon ku e personanan aki por plama e vírus tòg, pero ménos kompará ku un persona no resistente.
E punto aki ta importante, pasó si nos ta kere ku ta hendenan ku síntoma so por traspasá e vírus, nos lo frakasá den nos intento pa kontené e vírus aki.
For di un estudio Aleman ku informashon saká di China, ekspertonan a yega na e siguiente konklushon (for di e wèpsait isglobal):
“People are infectious early in the course of the disease, even before presenting symptoms (which makes it more difficult to isolate sick people and identify their contacts). Estimates indicate that presymptomatic individuals can account for up to 25% of transmission.”
CDC tambe ta konfirmá esaki, pero segun mi sea nan no sa, òf nan ta subestimando e punto aki:
“People are thought to be most contagious when they are most symptomatic (the sickest). Some spread might be possible before people show symptoms; there have been reports of this occurring with this new coronavirus, but this is not thought to be the main way the vírus spreads.”
Segun Gary Kobinger (direktor di Infectious Disease Research Center na Quebec), kasonan no detektá lo por ta esnan ku mas ta plamando e vírus sin ku nos sa, sino e vírus lo a keda kontené masha dia. Na Iran, Spaña, Alemania, Suisa, Bèlgika i Hulanda, e kasonan ta kresiendo rápidamente.
Mester tene kuenta, si tin un persona infektá ku e vírus den kas, hopi chèns ku e ko-habitantenan di e kas aki tambe lo pega ku e vírus.
Tin personanan hóben sin niun otro malesa, a duna testimonio ku nan a bira hopi malu dor di e vírus. Ounke no tin konfirmashon ku tin dos variante di e vírus, por ta posibel ku tin un variante ku ta mas peligroso ku e otro. Tin posibilidat ku e variante mas peligroso aki tabata tei na China i awor Italia. E mesun variante aki por ta esun ku ta plamando na Italia. Mi ta ripití, no tin konfirmashon di esaki. Den e artíkulo aki mi a splika ku e kantidat haltu di mortalidat na Italia, te ainda ta di lenk na e promedio haltu di edat ku tin na e pais. Mayoria di e mortonan nan na Hulanda tambe ta personanan di edat i ku tabata malu kaba.
Den e artíkulo aki mi a splika tambe ku den temperaturanan friu, e virus por keda sirkula den aire mas tantu. Pues por ta posibel ku den nos klima e virus no ta keda sirkula hopi den aire. Esei no ta nífika ku e virus ta muri dor di solo of kayente. Lesa e artikulo aki bon. Lesa e i informá bo mes. Den e situashonnan aki, wakmentu di novela, futbòl i ‘Game of Thrones’ no ta yuda ku nada.
Segun e estudio na Alemania, bo por keda tèst positivo pa Coronavirus simannan despues ku bo a rekuperá, pero bo no por pega otro hende despues di mas o ménos 10 dia ku bo a kuminsá sinti síntoma.
Rusia, Taiwan, Singapore i posiblemente Hong Kong ta parse di tin e brote bou di kòntròl dor ku nan kasonan no ta krese ku sifranan grandi. Rusia a sera frontera hopi lihé, i Singapore ta isolándo tur e hendenan ku un persona detektá ku e vírus, por a drenta kontakto kuné. Asina mes e vírus ta sigui plama tòg. Imaginá bo, bo keda sin hasié!
Hende ta keda e menasa mas grandi pa nos propio eksistensia.
Ta parse mi ku nos ignoransia i egoismo ta hopi mas peligroso ku e Coronavirus. Pa di promé, ku tur e kanalnan di informashon ku tin na nos disposishon, ainda tin hende ta pretendé ku nan no tin sufisiente informashon. Ta manera kos ku ta un Minister mester pasa personal serka nan, i duna un ‘Powerpoint Presentation” ku hopi plachi di koló, pa nan por ta informá.
Ta parse mi ku nos tin un hansha pa plama notisianan falsu, promé ku nos tuma dos minüt pa verifiká si e kos ta bèrdat òf no, kreando mas káos di loke mester. Te ainda mi ta tende hende papia disparate ku no tin niun tiki lógika.
Ta parse mi ku nos ta manera robòt ku un chip disfunshonal ku ta sufriendo di un korto sirkuíto. A anunsiá un kaso di Coronavirus na Kòrsou i ku ta bai restringí entrada di HENDE for di Oropa. Kiko nos ta hasi? Tur hende ta kore bai supermerkado manera kos ku ta turista oropeo sa trese merkansia pa toko i supermerkadonan. Pa kolmo, a lanta un ‘trend’ ku ta papel di WC mester stòk den kas, sin ku niun hende por splika e motibu. Aki nos ta mira kon egoista nos por ta. Pasó te na ora ku si papel di WC tabata algu nesesario mes pa bringa e Coronavirus (kual e no ta), si bo so kue 10 paki papel di WC, kon sobrá hende ta hasi haña? Bo saka tur kuminda for di supermerkado, kon otro hende (ku si no ta kai den pániko) ta hasi kome? Ta bo so ke sobrebibí. Ta bo so ke kome? Kon egoista bo por ta?
No opstante tur e informashon, ainda tin hende ta sali kas bai i bai Hospital (CMC) indikando ku nan lo por tin Coronavirus. Ta bon pa tur hende yuda informá, ku si bo ta malu, ku sospecho di tin Coronavirus, keda bo kas, i yama bo dòkter. Si bo dokter no ta kue telefòn, yama GGD, hòspital, ambulans òf asta Minister Rhuggenaath mes si bo ke, pero keda bo kas!
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]


text:
Sekretario di Estado Su Ekselensia Drs. Alexandra van Huffelen a risibí un mensahe di urgensia tokante protekshon di naturalesa na Karibe Hulandes.
Sekretario di Estado Su Ekselensia Drs. Alexandra van Huffelen a risibí un mensahe di urgensia tokante protekshon di naturalesa na Karibe Hulandes.
Djasabra 18 di yüni 2022, Sekretario di Estado Su Ekselensia Drs. Alexandra van Huffelen a hasi un bishita na ofisina di Dutch Caribbean Nature Alliance (DCNA) na Boneiru. DCNA a hasi uso di e oportunidat pa hala su atenshon urgentemente pa konservashon di e atrakshon grandi di biodiversidat den “Reino Hulandes”. E seis islanan di Karibe Hulandes ta konosí pa nan naturalesa bunita i diverso, miéntras ku na mes momentu e konservashon di nan naturalesa no a haña sufisiente dedikashon. E sosten aktual di Hulanda ta dirigí prinsipalmente na e islanan BES.
I, komo ku naturalesa no konosé frontera, ta di sumo importansia ku Reino ta duna sosten na tur e seis islanan di Karibe Hulandes ku nan plannan i proyektonan di konservashon manera DCNA su Plan di Akshon pa Klima na Karibe Hulandes / Dutch Caribbean Climate Action Plan.
DCNA su Tesorero sr. Norman Kuipéri, di Aruba National Park Foundation, i miembro di direktiva sr. Paul Stokkermans, di Carmabi Foundation di Kòrsou, huntu ku Direktor di DCNA sr. Tadzio Bervoets, a duna un presentashon na su ekselensia enfatisando e trabou di DCNA, inkluso e retonan i menasanan ku e Organisashonnan di Maneho di Área Protehá ta enfrentá na kada un di e islanan, den nan esfuerso pa konservá i salbaguardiá naturalesa na Karibe Hulandes. E falta di fondo duradero, sosten di maneho, i planifikashon adekuá di teritorio ta un estorbo pa esfuersonan di maneho pa konservashon. Entre e menasanan mas signifikante ta inkluí regulashon pober di desaroyo di teritorio (na kosta), maneho di shushi i awa di kloaka, i tambe komementu eksesivo di bestia ku ta kana lòs den naturalesa, piskamentu eksesivo, e impakto di espesienan invasivo i/òf kambio di klima (kentamentu di oséano, kambio di patronchi di wer i subimentu di nivel di laman).
Diskushonnan konstruktivo a tuma lugá tokante e tópikonan menshoná akiriba, inkluso kambio di klima i DCNA su Plan di Akshon pa Klima na Karibe Hulandes. ku a keda lansá na mei 2022. E plan akí ta presentá rekomendashonnan konkreto pa tur e seis isla tantu riba adaptashon na klima komo pa strategianan di suavisashon pa kombatí efektonan di kambio di klima. Desaroyo duradero i kombatimentu di kambio di klima ta eksigí un strategia integrá ku duna prioridat na protekshon di naturalesa, independensia di energia, turismo duradero i un ekonomia blou diverso. Mas importante ainda, esaki ta eksigí di ta un esfuerso komun den kua paisnan ta traha huntu pa fortalesé esfuerso i determinashon di kada unu.
Foto: di man robes pa man drechi: Sra. Nina Zander (DCNA stazjèr Investigashon di Klima), sr. Diego Marquez (DCNA asistente di Grupo di Trabou Investigashon & Monitoreo), sra. Tineke van Bussel (DCNA Empleado pa Komunikashon di Investigashon), sra. Emeray Martha-Neuman (DCNA manager di Ofisina), sr. Tadzio Bervoets (DCNA Direktor), Sekretario di Estado Drs. Alexandra van Huffelen, sr. Norman Kuipéri (DCNA Tesorero), sr. Paul Stokkermans (DCNA miembro di direktiva)
Secretaria di Estado su Excelencia Drs. Alexandra van Huffelen ta ricibi un mensahe urgente tocante proteccion di naturalesa den Caribe Hulandes.
Diasabra 18 di juni di aña 2022, Secretaria di Estado su Excelencia Drs. Alexandra van Huffelen a bishita oficina di Dutch Caribbean Nature Alliance (DCNA) na Boneiro. DCNA a haci uzo di e oportunidad pa pidi su atencion urgente pa conservacion di hotspot di biodiversidad den “Reino Hulandes”. E seis islanan di Caribe Hulandes ta bon conoci pa nan naturalesa bunita y diversifica, mientras cu na mes momento su conservacion no a wordo suficientemente aborda. E apoyo actual di Hulanda ta dirigi principalmente riba e islanan BES.
Y, ya cu naturalesa no tin frontera, ta di suma importancia pa Reino brinda apoyo na e seis islanan di Caribe Hulandes den nan plannan y proyectonan di conservacion di naturalesa, manera e Plan di accion climatico di Caribe Hulandes di DCNA.
Tesorero di DCNA, Sr. Norman Kuiperi, di Fundacion Parke Nacional di Aruba, y miembro di board, Sr. Paul Stokkermans, di Fundacion Carmabi di Corsou, hunto cu Director di DCNA, Sr. Tadzio Bervoets, a duna un presentacion na Su Excelencia destacando e trabou di DCNA, incluyendo nan desafionan y esfuersonan pa conserva y salvaguarda naturalesa den Caribe Hulandes. Falta di financiacion sostenibel, apoyo politico y planificacion espacial adecuado ta obstaculisa e esfuersonan di parti di maneho di conservacion. Entre e menasanan mas importante ta inclui desaroyo (di costa) mal regula, maneho di desecho y awa residual, tambe pastoreo excesivo, piscamento excesivo, impacto di e especienan invasor y cambio climatico (keintamento di lama, cambio den e patronchinan climatico y aumento di nivel di lama).
A tene discusion constructivo tocante e temanan anterior, entre nan cambio climatico, y e Plan di Accion Climatico di Caribe Hulandes di DCNA, cu a wordo lansa na mei di aña 2022. E plan aki ta proporciona recomendacion concreto pa e seis islanan tocante strategia di mitigacion y adaptacion climatico pa combati cambio climatico y efecto di e cambio. Desaroyo sostenibel y lucha contra e cambio climatico ta rekeri un enfoke integral cu ta priorisa proteccion di naturalesa, independencia energetico, turismo sostenibel y economia blauw diversifica. Loke ta mas importante, emester ta un esfuerso conhuntamente den cua e paisnan ta traha hunto pa fortalece e esfuerso y determinacion di otro.
Potret: di robes pa drechi: Sra. Nina Zander (stagaire di investigacion climatico di DCNA), Sr. Diego Marquez (asistente di grupo di trabou di investigacion y monitoreo di DCNA), Sra. Tineke van Bussel (liaison di investigacion di comunicacion di DCNA), Sra. Emeray Martha-Neuman (Gerente di oficina di DCNA), Sr. Tadzio Bervoets (Director DCNA), Secretaria di Estado S.E. Drs. Alexandra van Huffelen, Sr. Norman Kuiperi (Tesorero di DCNA), Sr. Paul Stokkermans (miembro di board di DCNA)
Staatssecretaris Hare Excellentie Drs. Alexandra van Huffelen krijgt een dringend bericht over natuurbescherming in het Nederlands Caribisch gebied.
Op zaterdag 18 juni 2022 heeft Staatssecretaris Hare Excellentie Drs. Alexandra van Huffelen het kantoor van de Dutch Caribbean Nature Alliance (DCNA) op Bonaire bezocht. De DCNA heeft van deze gelegenheid gebruik gemaakt om haar dringende aandacht te vragen voor het behoud van de biodiversiteitshotspot in het “Koninkrijk der Nederlanden”. De zes Nederlands Caribische eilanden staan bekend om hun prachtige en diverse natuur, terwijl het behoud ervan op hetzelfde moment onvoldoende wordt geadresseerd. De huidige steun vanuit Nederland is vooral gericht op de BES-eilanden. Maar, aangezien de natuur geen grenzen kent, is het van het grootste belang dat het Koninkrijk ondersteuning biedt aan alle zes de Caribische eilanden in diens natuurbehoud plannen en projecten, zoals DCNA’s Klimaat Actieplan voor het Nederlands Caribisch gebied.
DCNA’s penningmeester, dhr. Norman Kuipéri, van de Aruba National Park Foundation, en bestuurslid dhr. Paul Stokkermans, van de Carmabi Foundation uit Curaçao, gaven samen met DCNA’s directeur, dhr. Tadzio Bervoets, een presentatie aan Hare Excellentie waarin het werk van DCNA belicht werd, inclusief de uitdagingen en bedreigingen waarmee de beheerorganisaties van beschermde gebieden op elk van de eilanden worden geconfronteerd bij hun inspanningen om de natuur in Caribisch Nederland te behouden en te beschermen. Het gebrek aan duurzame financiering, beleidsondersteuning en adequate ruimtelijke planning belemmeren de inspanningen op het gebied van natuurbehoud. Tot de belangrijkste bedreigingen behoren slecht gereguleerde (kust)ontwikkeling, afval- en afvalwaterbeheer, evenals overbegrazing, overbevissing, de impact van invasieve soorten en klimaatverandering (opwarming van de zeeën, veranderende weerspatronen en een stijgende zeespiegel).
Er werden constructieve gesprekken gevoerd over bovenstaande onderwerpen, waaronder klimaatverandering, en over DCNA’s Klimaat Actieplan voor het Nederlands Caribisch gebied, welke in mei 2022 werd gedeeld. Dit plan biedt concrete aanbevelingen voor alle zes de eilanden over zowel klimaatadaptatie- als mitigatiestrategieën om de effecten van klimaatverandering te bestrijden. Duurzame ontwikkeling en de bestrijding van klimaatverandering vereisen een geïntegreerde aanpak die prioriteit geeft aan natuurbescherming, energieonafhankelijkheid, duurzaam toerisme en een diverse blauwe economie. Het belangrijkste is dat dit een gezamenlijke inspanning moet zijn waarbij de landen samenwerken om elkaars inzet en vastberadenheid te versterken.
Foto: van links naar rechts: mevrouw Nina Zander (DCNA Klimaat verandering onderzoeksstagaire) de heer Diego Marquez (DCNA Onderzoek & Monitoring Werkgroepassistent), mevrouw Tineke van Bussel (DCNA Onderzoek Communicatie liaison), mevrouw Emeray Martha-Neuman (DCNA Office manager), de heer Tadzio Bervoets (DCNA directeur), staatssecretaris H.E. Drs. Alexandra van Huffelen, Dhr. Norman Kuipéri (DCNA Penningmeester), Dhr. Paul Stokkermans (DCNA bestuurslid)
State Secretary Her Excellency Drs. Alexandra van Huffelen receives an urgent message regarding nature protection in the Dutch Caribbean.
On Saturday, June 18th 2022, State Secretary Her Excellency Drs. Alexandra van Huffelen visited the Dutch Caribbean Nature Alliance (DCNA) office in Bonaire. The DCNA made use of the opportunity to request her urgent attention to the conservation of the biodiversity hotspot in the “Kingdom of the Netherlands”. The six Dutch Caribbean Islands are well known for their beautiful and diverse nature, whilst at the same time its conservation has not been sufficiently addressed. The current support from the Netherlands is mainly directed to the BES islands.
And, as nature does not have any borders, it is of the utmost importance that the Kingdom provides support to all the six Dutch Caribbean Islands in nature conservation plans and projects such as DCNA’s Dutch Caribbean Climate Action Plan.
DCNA’s Treasurer, Mr. Norman Kuipéri, of the Aruba National Park Foundation, and board member Mr. Paul Stokkermans, of the Carmabi Foundation from Curaçao , together with DCNA’s Director, Mr. Tadzio Bervoets, gave a presentation to Her Excellency highlighting DCNA’s work, including the challenges and threats the Protected Area Management organizations on each of the islands are facing, in their efforts to conserve and safeguard nature in the Dutch Caribbean. The lack of sustainable funding, policy support, and adequate spatial planning hamper conservation management efforts. Amongst the most significant threats include poorly regulated (coastal) development, waste and wastewater management, as well as overgrazing, overfishing, the impact of invasive species, and of climate change (warming of the seas, changing weather patterns, and rising sea levels).
Constructive discussions were held on the above topics, including climate change, and DCNA’s Dutch Caribbean Climate Action Plan, which was launched in May of 2022. This plan provides concrete recommendations for all six islands on both climate adaptation and mitigation strategies in order to combat climate change effects. Sustainable development and combating climate change require an integrated approach that prioritizes protection of nature, energy independence, sustainable tourism, and a diverse blue economy. Most importantly, this needs to be a joint effort where the countries work together to strengthen each other’s effort and determination.
Photo: left to right: Ms. Nina Zander (DCNA Climate Research intern), Mr. Diego Marquez (DCNA Research & Monitoring Workgroup assistant), Mrs. Tineke van Bussel (DCNA Research Communication liaison), Mrs. Emeray Martha-Neuman (DCNA Office manager), Mr. Tadzio Bervoets (DCNA Director), State Secretary H.E. Drs. Alexandra van Huffelen, Mr. Norman Kuipéri (DCNA Treasurer), Mr. Paul Stokkermans (DCNA board member)


text:
DIAMARS a tuma luga lansamento di un proyecto grandi, “Grow Football Aruba”, un proyecto “Integraal” cu ta consisti di cuater asina yama “deel projecten”parti. Segun Presidente di AVB, ing. Richard Dijkhoff, e proyecto aki a bin despues di algun aña di preparacion pa su ehecucion. Semper a papia y a purba na splica, convence e partnernan kico ta idea di e federacion y diamars ultimo a haci’e publico.
A haci un presentacion den Ballroom di e Compleho Deportivo Franklin Bareño na Piedra Plat, na e clubnan, na e invitadona y tur e stakeholder nan di AVB, den kico e proyecto ta encera y awor aki, segun ing. Dijkhoff, ta un tiki mas cla den kico ta referi na dje na momento cu tawata trata na splica e clubnan di e intencionnan di AVB. Por ehempel a scoge cuater area cu lo bay dedica atencion riba nan, cu ta Club Development Program, Train the Trainers/Coach the Coaches, 3 Academia den e categorianan di U-13, U-15 y U-17 y Seleccionnan Nacional di diferente categoria.
Cu esaki pa ing. Dijkhoff ta un momento toch emocional, pa motibo cu e por mira concretisacion di loke cu el a bin ta traha den e ultimo seis añanan, hunto cu su directiva. Cu esaki, tur hende ta bay mira mas cla tambe e direccion cu kier bay cu e federacion. Awor ta bay haya pregunta dicon esey, dicon esey no. Awor aki tur cos ta prescribi.
Tin partnernan cu experticio necesario cu tin cu yuda AVB. Awor ta den fase di inicia diferente proyecto cu ta bay bira mas visibel. Partnernan lo compronde awor kico a prepara e ultimo añanan.
E clubnan presente
Contrario na pasado cu sala ta bashi ora invita clubnan, diamars ultimo sala tabata yen di dirigentenan yena di expectativa y cu compromiso pa sigui desaroya futbol riba nos isla. ign. Richard Dijkhoff mes a keda sorprendi, aunke el a spera si, pa motibo cu esaki por wordo considera como parti di e club licencing. E clubnan e momentonan aki ta mas consciente di nan rol y esey ta refleha den nan presencia, pa motibo cu nan sa cu nan tin cu bay cumpli cu cierto exigencianan cu ta poni pa FIFA/CONCACAF. E ora ey, pa bo por cumpli cu e exigencianan, bo mester ta bon informa.
Esey ta loke cu Dijkhoff ta sinti den e clubnan cu nan a capta e mensahe y nan ta comprondiendo nan rol y nan kier duna nan aporte na e programanan aki. Na fin di cuenta, por busca FIFA por busca CONCACAF, por busca tur experto di mundo, pero na f in di cuenta, ta nos mes, como federacion, como club, como hungado, como dirigente, ta nan mes tin cu haci’e. Ta importante pa tuma nota di kico e ta, compronde kico e ta, pero tambe duna e contribucion na e proyectonan. No solamente duna contribucion, pero compronde cu bo tin un papel/rol como organisacion pa hunga den e proyectonan aki.
Por ta e ta bay tin un tiki dolor di cabes, pero no mester preocupa pa esey, pasobra AVB tin e hendenan pa yuda cu esaki. Como federacion ta facilita e clubnan y e unico cos cu ta pidi ta compromiso. Si bo ta dispuesto pa contribui cu e proyecto, e ta garantisa cu lo yega na e resultadonan cu kier pa yega. Na final di cuenta ta bay tin miho hungado, ta bay tin miho competencia, ta bay tin mas fanaticada, ta bay tin clubnan cu metanan stipula, ta bay tin seleccionnan nacional cu miho preparacion. E ora ey ta evita tur e discusionnan cu tin.
Halsa e nivel di futbol na Aruba Nick Veenbrink di NMC Bright tabata tey presente durante di e presentacion di AVB riba Grow Football Aruba. Ta un plan pa desaroya futbol riba e isla, pa asina inverti den cuater parti. Veenbrink a sigui splica cu e plan aki ta pa hisa e nivel di futbol riba e isla. A planea varios sesion. Nan partner Dotcomsport a bin duna sosten den e proceso den futbol. Tambe a purba di centralisa den e aftrap di tur e partinan, caminda cu tur e clubnan por ta representa den tur e sesionnan, pa asina guia nan den e programa aki. Veenbrink tabata na Aruba caba pa sigui su curso den KNVB pa forma un bista con futbol riba e isla ta keda organisa. E tempo ey a bin cu un formacion di plan. A bin cu hopi bon idea y vision riba unda e futbol di Aruba tin cu bay. Tambe a bin cu e punto di ehecucion. Veenbrink ta contento cu a yega e momento y cu hunto cu AVB y en particular cu e clubnan pa cuminsa traha cu e hungadonan.
Dotcomsport
Johan Henkes, director y doño di Dotcomsport for di Hulanda, a comenta nan ta facilita pa e parti digital. Tur cos ta keda documenta pa loke ta un hungadonan. Pero lo mas principal pa sostene e hungadonan, e coachnan te cu e ekiponan nacional. Tur e hungadonan aki ta haya un luga y ta keda monitorea den nan sistema. Den CONCACAF simplemente no tin otro iniciativa cu ta completa cu un Grow Football Plan, cu a lansa diamars. Henkes ta hopi entusiasma cu esaki y ta spera cu mas pais y isla por haci uzo di un plan asina. Cu locual cu keda implementa lo soluciona hopi problemanan cu tin actualmente ora ta trata por ehempel kende ta hunga contra otro, na unda y na ki ora. Cua ta e resultado di e wega, kende a score etc. etc. Pues henter e proceso aki lo keda digitaliza.


text:
WILLEMSTAD, CURAÇAO – Nos hendenan ta buskando trabou (aktivamente) hopi biaha, mayoria bes esakinan ta pèrsonanan entre 15 i 64 aña. Desempleo ta relativamente mirá mas haltu bou di personanan di 25-34 aña i 35-44 aña ku bou di personanan den e otro kategorianan di edat. Kòrsou aktualmente konosé un porsentahe di 24,3% desempleo i 42,2% bou di hubentut.
Personanan ku ta buskando trabou ke traha prinsipalmente den e industrianan ‘hotèl i restorant’, ‘konstrukshon’, ‘benta por mayor i detal’, ‘reparashon di vehíkulonan motorisá’, ‘hür di vienes móbil’ i otro ‘servisionan empresarial’ i ‘salubridat i servisionan sosial’.
Tumando nota riba e último desaroyo rondó di kuponan di trabou nobo ku a habri den e sektor di hospitalidat, turismo i horeka, Parlamentario Gwendell Mercelina, Jr. a skucha tambe prekupashon serka algun di nos suidadanonan. Riba e sektor laboral nos mester por kumpli i informá mihó riba nos deber i derechinan di nos profeshonalnan i solisitantenan.
Invershonista hotelero Sandals Resorts di sinku strea a bini i ya kasi ta ‘full booked’ ku reservashon pero ainda ta buskando personal lokal pa traha i a hasi sondeo pero no ta kedando kla pa yena su mas ku 800 kuponan di trabou ku trahadónan lokal. I si no yena esaki, lo mester habri e kuponan pa estranheria.
P’esei Parlamentario Mercelina ke hasi un petishon spesial, i ta deseá di tin mas informashon di solisitantenan ku ta pasando den proseso di solisitut sin keda kla na informashon nesesario òf tin poko perspektiva, òf ku tambe ta notando e fenómeno akí ku mester di mas investigashon. Den e kuadro aki tambe tumando nota ku den e sektor aki e aktornan prinsipal mester tuma un ròl mas fundamental manera un HORECAF, CHATA, Inspekshon di Labor, etc.
Pues si tin otro eksperensianan por fabor kompartí nan ku nos pa nos por hèndel na tempu i sigui wak kon por yuda fasilitá esaki. P’esei si bo sa di algu, ban pa traha solushon’é. Por tuma kontakto via Facebook, +59995130101 òf gwendell.mercelina@parlamento.


text:
Den aña 2018, IDEA a inicia cu un proyecto special pa muchanan entre e edadnan di 9 pa 13 aña yama, Kidspreneur$ with BIG Ideas.
E proyecto aki a tuma luga na e 9 traimerdianan di gobierno situa na: Dakota, Morgenster, Sabana Basora, Oranjestad, Santa Cruz, Noord, Kudawacha, Paradera y San Nicolas.
E projecto aki a wordo presenta 2 biaha pa siman, durante 6 siman na cada traimerdia, entre e orario di 3:30 pa 4:30 pm.
Profesionalnan den diferente tarea a presenta un workshop na e muchanan. Algun di e workshopnan tabata: traha carchi creativo, pintamento riba canvas y boter, trahamento di juice saludabel, enseñansa di creacion areglo musical, traha nan mes un business plan, trahamento di tuna wrap y mucho mas.
E meta di e proyecto aki tabata: pa ofrece e muchanan educacion empresarial locual lo yudanan reconoce oportunidadnan comercial. E muchanan a siña durante e proyecto aki, con pa gana placa ya for di un edad hopi jong usando nan mesun creatividad.
Durante e vakantie di scol den oktober (2018 y 2019) IDEA a sigi cu mas proyecto pa muchanan cu no ta atende traimerdia y e proyecto aki a wordo yama Kid$ BIZ Market.
Na final di añanan 2018 y 2019, IDEA a organisa un Kidpreneur$ Bazaar den Caya Grandi, caminda tur e muchanan cu a participa den e proyectonan aki di IDEA a bin hunto, pa bende tur nan productonan cu nan a logra traha durante e proyectonan aki.
E proyectonan aki pa nos muchanan tabata un exitoso, caminda un total di 290 mucha a logra di ricibi un certificado na clausura di e proyecto na su localidad.
E proyecto aki sigur lo continua den e proximo añanan.


text:
E antohonan constante ta un di e mayor obstaculonan, pa un persona cu ta desea di baha di peso of kier mehora su dieta. Door cu e ta un habito adkiri den transcurso di hopi aña y p’esey ta importante, pa siña modific’e cu e fin di reduci e antohonan. Antoho tambe por tin relacion cu ansiedad of adiccion na cierto substancia di e mesun alimentonan, manera; salo of sucu. E antohonan tambe ta relaciona cu cierto emocion y necesidad afectivo, como algun estado di stres y aburimento. Segun diferente estudio, e prome clave pa reduci e antohonan ta, pa acepta cu esaki ta existi y djey cuminsa tuma cierto medida, manera:
1. Imaginacion
Segun e investigadornan di Carnegie Mellon University, imaginacion ta un di e secretonan, debi cu esaki ta genera door di pensa riba e holor, sabor y acto mes di come cierto alimento, manera chuculati. Imagina cu uno ta come, con ta saborea y kauw, por yuda supera dicha sensacion.
2. Desayuno
Rico den proteina, berdura, cereal y fibra ta un strategia efectivo, pa controla e apetit y reduci e antohonan durante resto di dia.
3. Yogurt y fruta seco
Riba largo plazo, come yogurt y fruta seco di casca duro, manera noot of almendra.
4. Drumi bon
Segun un estudio di Universidad di Chicago, mientras nos ta haci un dieta pa baha peso, drumi durante henter anochi ta pone, cu bo ta perde mas cantidad di vet. Concretamente, si nos reduci nos soñonan na djis 5.5 ora, nos ta perde e mesun peso, cu ora nos descansa 8.5 ora, pero e kimamento di vet ta reduci na mitar y ta mas sensativo pa antoho.
5. Come pocopoco
Alimenta liher ta reduci e segracion di algun hormoon, cu ta provoca e sensacion di ta yen. E reduccion di dicho hormoonnan ta pone nos come den exceso y ta pone nos padece di mas antoho.


text:
E diputado encarga cu Asuntunan Social, Bibienda Popular, Educacion y Cultura y Salubridad Publico di Boneiro, Nina den Heyer, ta den edicion di Focus Digital Magazine di e luna di maart. Nina a sali e prome hende muhe ‘votegetter’ di Boneiro. Esaki p’e tabata un experencia indescribibel, paso e no a spera ‘at all’ y el a mir’e, cu porfin como hende muhe, a bolbe logra algo den historia Boneriano. Y tabata net den un momento dificil den su bida priva, cu asunto di violencia domestico y divorcio. Kiermen el a sinti como un deken cayente di parti di pueblo pa su persona.
Na aña 2016 Nina den Heyer tabatin e honor di a sirbi pueblo di Boneiru como diputado pa prome biaha. Despues di eleccion di 2019 el a bolbe haya e oportunidad di sirbi e isla. Nina ta conta di su experencia como Diputado di Salubridad den e crisis causa pa Covid-19. E tabata un periodo cu e por describi como un ‘emotional rollercoaster ride’. Specialmente den comienso ora hopi cos tabata insigur. E ta conta con un cierto momento e mester a drenta su auto y dal un rondje cant’i lama pa ‘clear’ su cabes y pensa alternativa: ”Mi no ta gaña, mi a yora y sclama na Dios pa yuda nos. Danki Dios, di parti di Hulanda, hopi lihe e cennan a pasa over”.
Nina den Heyer ta elabora riba su trabou como diputado, su estilo di bida, su deseonan cu e kier mira realisa tanto personal como profesionalmente. Lesa e entrevista completo den edicion di FOCUS Digital di maart cu ta acesibel via Apple Store of Android Google Play Store, cu por download e aplicacion aki gratis riba un smartphone of tablet.


text:
30 di yüli
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
30 di yüli ta e di 211 dia di aña (212 den un schrikkeljaar) riba e kalènder gregoriano. Ta resta 154 dia pa e aña terminá.
A sosodé[editá | editá fuente]
A nase[editá | editá fuente]
A fayesé[editá | editá fuente]
- 1953 - Willem Hoyer (81), poeta, eskritor, músiko, kompositor i historiadó di Kòrsou.
- 1969 - Oda Blinder (50), poeta kurasoleño
A selebrá/konmemorá[editá | editá fuente]
- Dia Internashonal di Amistat
- Vanuatu - Dia di Independensia


text:
Minister di Finansa señor Kenneth Gijsbertha, na nòmber di Fundashon Wega di number Kòrsou (FWNK), a hasi un donashon na balor di 35000,- florin na Fundashon pa Maneho di adikshon. Señora Meta Fahrenfort, direktor di FMA a risibí e chèk.
Banda di e tarea di organisá wega di number, Fundashon Wega di Number Kòrsou ta kontribui anualmente ku donashon pa kombatí adikshon na wega di plaka i na proyektonan di deporte. Ademas Fundashon Wega di number Kòrsou ta kontribui na treining di personal di casino pa traha riba prevenshon di adikshon na wega di plaka. Por ehèmpel komo parti di e proyekto ‘self exlusion’ empleadonan di casino ta kontrolá pa esnan ku tin prohibishon di gèmbel pa nan no haña entrada den casino.
Komo parti di e trayekto di prevenshon FMA ta produsí material di informashon pa públiko. Ta pone aviso pa mustra ku mester gèmbel responsabel.
Riba pòrtrèt d.r.p.d: Minister di Finansa Kenneth Gijsbertha, Direktor di Fundashon Maneho di Adikshon sra. Meta Fahrenfort i direktor di Fundashon Wega di Number Kòrsou sr. Javier Samson.


text:
Mi a lesa i tende reakshon di esnan ku a konosé i tende di Aubrey pero en realidat no konosé Aubrey. Ningun a papia di nifikashon di morto di Aubrey.Mi ta sigur ku ta nan “Obs” ku a muri nan a konosé i ke ten’e na bida.Ta rekuerdo, memoria i imágen di kiko Obs a hasi i nifiká pa nan. E pregunta ku su konosínan no a hasi ta: Ken Aubrey tabata òf ken tabata Aubrey. E grupo di hende ku a konosé Aubrey, no Obs, ta chikitu. Nan ta: su mayor, ruman, amante, sua, kuñá, subrinonan, kasá, yunan, ku i sin doló, su tanta Emma, brudernan di Brakapoti, Angelica Bernabela-Domacassé, Julio i Da Abraham-Craane, famia Wijman, Nicolaas, Kroon i MarioEmerenciana. Mi ta di pensamentu ku morto no ta fin: ta un emansipashon temporal ku Aubrey ta risibí na momentu ku lei di hustisia a determiná ku su kurpa i ambiente a kumpli ku nan meta, òf ora Aubrey a ripará ku e ta muchu kansá pa sufri kargando e peso di eksistensia físiko. Pa Aubrey morto no ta nada otro ku resusitá for di e tortura doloroso di e kurpa i lanta den pas i trankilidat. Esaki ta un sosiegu bendishoná pa Aubreyku nos konosé.Mi ruman hiba kumindamentu pa nos hendenan: mama, tata, Freddy, Pangracio i Eveline. .
.


text:
Aruba Human Resources Association cu workshop interesante riba ‘zeven bronnen van arbeidsvreugde’, e siete fuente di orguyo y placer den trabou.
Desde comienso di humanidad trabou a hunga un rol importante den bida di e ser humano. Trabou tabata un proceso hopi individual, si nos corda tempo cu trabou tabata un ofishi. Nos por corda cu nos a sinja tocante di ‘gilde’, conoci pa nan dedicacion na nan ofishi. Esaki tabata tempo cu un hende tabata traha un holoshi di comienso te fin, pa menciona un ehempel.
Na momento cu nos a automatisa trabou mas y mas, e trahado a aleha tambe cada biaha di e orguyo y placer di crea e producto final. Aki nos por pensa riba e trahadonan den fabrica cu cada un ta pone un schroef den un producto cu finalmente ta bira un television pa menciona un ehempel.
Den e proceso aki trabou hopi bes a perde e balor y orguyo cu e tabata trese den bida di e trahado y a bira un moda pa cubri su necesidadnan di bida. Mas y mas sinembargo hendenan cu ta trahando como recurso humano a cuminsa realisa cu esaki no ta juda ni e trahado ni e compania pa saca e resulatdo maximo den un empresa of organisacion y asina a cuminsa un buskeda pa trese bek orguyo y placer den trabou. Y esaki ta bay ta e tema central den un workshop cu Aruba Human Resources Association ta bay tene diamars awo. Esta ‘zeven bronnen van arbeidsvreugde’, e siete fuente di orguyo y placer den trabou. Esaki ta un concepto desaroya pa Kees Kouwenhoven cu tabata un senior consultant di PWHC cu na cierto momento den su carera a sinti e necesidad pa busca kico por trese bek e aspectonan aki den trabou. A base di investigacion y pruebanan cientifco a desaroya e programa aki cu ta un exito na diferente paisnan rond mundo. E workshop pa AHRA ta ser facilita pa sr Johan Koop cu ta coach certifica di e ‘zeven bronnen van arbeidsvreugde’ y gradua den maneho di personal na Universidad di Groningen. Durante e workshop lo duna atencion tambe na e importancia di vision di maneho di personal y con pa interpreta cifranan den recurso humano. E workshop ta tuma lugar diamars, maart 8, di 2 pa 5 or merdia den aula di EPI y pa mas informacion por jama Cavril Martijn na tel 561 0594 of Roy Winterdaal di AHRA na 593 4751 of email: c_rombley@yahoo.com.


text:
Pashènt i Bishitante
Un estadía na hòspital òf pa bo tin un ser kerí keda na hòspital, por ta hopi pa prosesá. E sekshon aki di nos wèpsait ta kontené informashon ku nos ta spera ta util pa bo promé, durante i despues di e estadía.
Kon pa traha un sita
Pa bo promé sita, bo mester tuma kontakto via telefon ku e klinika relevante di konsulta eksterno. Aki bo por haña un bista general di e departamentonan den e klinika di konsulta eksterno.
Kòrda ku semper bo mester di un ‘verwijsbrief’ pa bo prome bishita na e klinika. Bo no por traha un sita sin un verwijsbrief.
Kiko nos mester dibo pa traha un sita?
Por fabor tene e siguiente informashon na man pa traha bo sita:
- Nòmber i adrès.
- Fecha di nasementu.
- Number di telefòn.
- Spesialismo i/òf spesialista ku ken bo ke traha un sita.
- Number di SVB òf number di registrashon di bo seguro di salú.
- Number di pashènt (si bo tin unu).
Pa traha un sita, bo mester di un ‘verwijsbrief’ di bo dòkter di kas.
*Por fabor, tene na kuenta ku e konsulta aki ta SOLAMENTE pa pidi sita òf pa renová resèpt. Si bo tin otro pregunta no relashoná na esaki, yama CMC na +5999-745-0000.
Pa bo haña un karchi di pashènt, bo mester di un verwijsbrief di bo dòkter di kas.
Pa bo promé sita, bo mester tuma kontakto via telefòn ku e klinika relevante di konsulta eksterno. Aki bo por haña un bista general di e departamentonan den e klinika di konsulta eksterno.
Kòrda ku semper bo mester di un ‘verwijsbrief’ pa bo prome bishita na e klinika. Bo no por traha un sita sin un verwijsbrief.
Ku outo
Na rotònde na Pater Eeuwensweg (biniendo for di Bándariba), kita na e promé salida i drenta e garashi di parker level -1. Si bo bini di otro direkshon (Bándabou), kita na e di tres salida riba e rotònde.
Bo por baha bishitante na e entrada prinsipal 1 di Curaçao Medical Center. Bo no por parker akinan, esaki ta djis pa baha bishitante/pashènt.
Ku transporte públiko
Na Roodeweg tin un bòrchi di bùs dilanti di e edifisio bieu di Colon. Di aki bo por kana yega e entrada prinsipal 1 i 2 di hòspital.
Na Pater Eeuwensweg tambe tin un bòrchi di bùs dilanti e edifisio di SVB, en frente di St. Elisabeth Hospitaal. Di aki tambe bo por kana yega e entrada prinsipal di CMC.
Den kaso di kuido di emergensia i durante oranan di anochi
Den kaso di un situashon di bida i morto, bo por yega na departamentu di emergensia via:
1. Atrium na promé piso.
2. E entrada di seguridat na banda drechi di e edifisio di Colon.
3. Anochi bo por yega na entrada di sala di Emergensia via entrada 4 (banda di e entrada di ambulans).
Entrada prinsipal 2 (Wèst) di Curaçao Medical Center ta habrí 24 ora pa partera i kuido di kurason.
Garashi di parker
Na Curaçao Medical Center bo por hasi uso fasilmente di e garashi bou di e edificio. Tin dos (2) piso ku mas di 500 espasio pa parker pa outo i 22 espasio pa parker pa motosiklista.
Sigui e liña blou banda di e espasionan di parker pretu den e garashi. E liña aki ta hibabo na e trapi i left pa bo yega e Atrium.
Den e Atrium bo por buska bo number di ruta riba mapa i yega fasilmente na e departamentu ku bo mester ta.
Den aña 2020 bo por parker gratis na Curaçao Medical Center. Despues mester paga un montante chikitu pa parker den e garashi.
Bishitante
Por ta un tempu difisil ora bo tin un ser kerí den hòspital. Den e sekshon aki di nos wèpsait bo por haña un mapa, informashon tokante oranan di bishita i e servisionan ku ta disponibel ora bo hasi un bishita na Curaçao Medical Center.
Ta importante pa bo sa ku bo ta hunga un ròl importante den e kuido di bo ser kerí. E pashènt lo tin mester di bo pa apoyo i pa bo fungi komo su defensor. Bo kara konosí i toke ku ta trankilisá e pashènt lo ta sumamente importante i abo ta un parti esensial di e tim ku ta kuida bo ser kerí. Loke nos ta pidi ta pa tur bishitante sigui nos reglanan di hòspital pa seguridat di nos pashèntnan.
Oranan di bishita na Curaçao Medical Center ta di 11 am te 1 pm i di 5 pm te 7 pm. Bishitante mester sigui e siguiente reglanan:
- Ta pèrmití solamente dos bishitante, di 17 aña bai ariba, pa bishita. (Hefe di enfermería por hasi eksepshon, dependé di kondishon di e pashènt).
- Oranan ketu ta entre 1 pm i 5 pm i entre 7 pm i 7 am.
- Bishitante no por keda despues di ora di bishita sin pèrmit di e enferma.
- Oranan di bishita ta varia pa areanan di kuido kritiko. Puntra e enfermera pa oranan spesial.
Por fabor nota ku e enfermera por limitá e kantidat di bishitante òf e ora di bishita pa tene kuenta ku e seguridat i kondishon di e pashènt. Bishitantenan ku ta den hòspital i mester keda riba piso di pashènt despues di 7 pm, por hasi esei únikamente ku aprobashon di e enfermera.
Por fabor download e guia pa pashènt i bishitante pa mas informashon.
Akseso na ret wireless
Nos ret wireless, CMC guest, ta aksesibel pa un i tur ku un aparato ku tin e opshon wireless. Skohe e opshon wireless CMC guest i konekta ku nos ret.
Kuminda
Curaçao Medical Center tin un restorant na Level 0 kaminda pa pashènt i bishitantenan por kumpra kuminda i kos di bebe.
Ora di operashon:
8:00am – 7:00pm
Tienda
E tienda di Curaçao Medical Center ta den e Main Lobby, na Level 0. E tienda ta bende flor, un sekshon di artikulo pa uso personal i di higiena, produktonan básiko di botika i hopi mas.
Djaluna pa Djabièrnè: 8:00am – 5:00pm
Okashonalmente, ora di operashon por varia.
Asuntunan bankario
Na Level 0, banda di e bali di registrashon tin un ATM.
Seguridat
Tin agente di seguridat den hinter e hòspital pa yuda abo, bishitante i staf si esaki mester. E tim di seguridat ta otorgá pas na bishitante, ta rekohé i debolbé artikulonan di balor di pashènt, ta kontrolá tráfiko riba e tereno di hòspital i ta duna informashon di pashènt despues di oranan di ofisina.


text:
WILLEMSTAD — Sala di ABVO tabata senario djaweps 18 di febrüari na momentu ku árbitronan a festehá graduashon di 7 árbitro mas pa beisbòl.
Curaçao Baseball Development Foundation i Refineria Isla huntu ku Febeko tabata e instanshanan kardinal ku a inisiá reklutamentu i organisamentu di árbitro i anotadonan.
Instruktor Franklin Gijsbertha huntu ku nos árbitronan lokal huntu a analisá i a presentá un plan di mas aña pa reskatá arbitrahe na Kòrsou. E plan aki a trese na bida e organisashon Umpire & Scorers Assosiation Curaçao ( USAC) ku lo bai traha pa trese un fundeshi sólido pa arbitrahe aki na Kòrsou.
E grupo di e 7 árbitronan aki ta un dje promé frutanan di e struktura ku USAC kier trese pa arbitrahe.
Minister Presidente sr. Whiteman den un spich elokuente a indiká den tur sentido di palabra kiko arbitrahe ta nifiká, i ku deporte ta un dje instrumentonan ku hopi ta keda insentivá pa Gobièrnu komo esaki ta baha gastunan den salubridat públiko.
Sr. Gijsbertha di Refineria Isla un biaha mas ku e sosten di Refineria a mustra ku Refineria tin kurashon pa komunidat kargando gastunan di kurso pa krea mas árbitro.
Presidente di Febeko, Sr. Konket, i Distric Administrator di Curaçao Little League a elogiá ku a bin un organisashon pa deal ku e problemanan di arbitrahe den nos beisbòl.
Finalmente Presidente di Curaçao Baseball Development Foundation, sr. Elhage tambe a elogiá esnan ku a traha riba e plan di mas aña i ku tambe a felisitá tur e graduádonan i e promé direktiva di USAC enkabesá pa sr. Roald Gijsbertha.
Kòrsou pabien ku e promé direktiva di USAC i e 7 umpayernan ku a gradua.


text:
Pa cuminsa Arubahuis ta desea na remarca cu e situacion pa cu camber of vivienda pa studiante na 2022 ta full otro cu e situacion di 12 aña pasa.
Ta berdad cu Arubahuis a conoce un periodo cu tabata tin contractnan pa shortstay na diferente ciudad, manera Rotterdam, Den Haag, Utrecht, Delft y Breda. Arubahuis tabata para garantia pa e viviendanan aki y e studiante – cu no ta obliga pa tuma e camber – tin un aña pa por busca un otro vivienda. Den transcurso di tempo a bin cambionan cerca algun cooperacion di vivienda. Por ehempel Stadswonen na Rotterdam a bai falliet y e cooperacion cu a tuma over a exigi pa cambia e contract di es manera cu Pais Aruba lo mester a haci e administracion y asina carga un peso financiero hopi grandi. Gobierno di Aruba a haya e riesgo asina grandi cu NO por a bai di acuerdo cu un deal asina.
E caso na Den Haag tabata cu e shortstay nan tabata situa den un bario cu a conoce un decaida den transcurso di aña cu e studiementor a haye inresponsabel pa pone studiantenan den e casnan aki.
E shortstaynan na Utrecht tabata situa na Zeist cu ta pafor di Utrecht. Hopi studiante ta experencia esaki como demasiado leu for di nan scol, universidad of centro di ciudad.
Te ainda Arubahuis ta haci uso di shortstaynan na Delft (6 camber) y Breda ( 3 camber). Esaki ta pasobra e condicionnan ta hopi mas flexibel y e riesgo financiero pa Pais Aruba ta hopi chikito.
Loke ta bon pa remarca ta cu den tur e casonan di shortstay, Pais Aruba pa medio di Arubahuis ta para garantia. Den casonan cu e studiante no paga su huur e cobransa ta bin pa Arubahuis. Den pasado cu Arubahuis tabata responsabel pa e pago di “maandgeld” di Arubalening, por a usa e suma aki pa paga e retraso di huur. Actualmente e opcion ey no ta existi mas, pasobra e studiante ta ricibi e suma di su Arubalening (termijnbetaling) directo for di Aruba.
Arubahuis un biaha mas ta bisa cu semper e tey pa yuda, pero na mesun momento ta haci un apelacion riba e responsabilidad di e studiante y su mayornan pa cuminsa di tempran haci e preparacionnan nesesario pa bin studia na Hulanda. Busca informacion door di subi riba e website di Departamento di Enseñansa unda tin informacion riba kico pa haci pa bin na remarca pa un camber. www.ea.aw/pages/studia-na-hulanda


text:
BISHITÁ RIJKSMUSEUM
E museo di Hulanda
Un museo históriko yen yen di posibilidat nobo. Tuma un time-out ku e obranan maestral hulandes pa un bista refreskante riba e dia di awé.
SENTRO DI AMSTERDAM
Bo ta haña Rijksmuseum na Museumplein den sentro di Amsterdam. Serka di e siudat su kanalnan históriko i pakusnan, i den djis 20 minüt kana for di Kas di Anne Frank. Meskla e bida di e siudat ku tempu pa relahá na Rijks.
KARANAN KONOSÍ
Loke ta hasi Rijksmuseum un di e museonan di mas famoso na mundu ta e fama di e obranan maestral di su kolekshon. Manera e Melkmeisje (Mucha Muhé Ku Ta Basha Lechi) di Vermeer, e Outopotrèt di Van Gogh, The Merry Family (E Famia Kontentu) di Jan Steen i Rembrandt su Nachtwacht (Ronda Djanochi). Pero tin asina tantu otro piesa den e kolekshon ku por sorpresá bo i kapturá bo imaginashon. Manera Breitner su Girl in a White Kimono (Mucha Muhé na Kimono Blanku) i e Asian Pavilion (Paviyon di Asia). Ni maske ki edat bo tin, òf di unda bo ta bini, lo bo deskubrí algu nobo na Rijksmuseum.
MIRA I HASI
Tin algu pa tur hende na Rijksmuseum. Di bishita ku guia te ku wega pa famia, workshop i programanan di teatro. Si ta bo promé bishita, pa kiko no purba e rekorido di ‘E mihó di Rijksmuseum’? Durante vakansi di skol, nos ta organisá aktividatnan spesial pa hende hóben, manera un wega di ‘Escape’.
LIVE: OPERASHON NACHTWACHT
Rijksmuseum ta usando e teknologia di mas nobo pa investigá i trata e pintura di Nachtwacht. Pasobra e obra maestro di Rembrandt ta e pintura di mas prominente den e Galeria di Honor, nos a skohe pa hasi e restorashon akinan mes. No tras di porta será, sino den e galeria di Nachtwacht pa tur hende mira. Bishitantenan por mira e investigadónan traha live. Den e museo òf online. Nos ta yama esaki Operashon Nachtwacht.
ATRAKSHON KUMBRE
- E Galeria di Honor ku e obranan maestro di Vermeer i Rembrandt, Frans Hals, Jan Steen.
- Melkmeisje i Nachtwacht
- E kolekshon di kas di pòpchi, modelo di barku i di arma
- E biblioteka di Cuypers, e kolekshon di mas bieu i mas grandi di buki di historia di arte na Hulanda.
TEP
-
Download e app di Rijksmuseum pa giranan spesial i rutanan sabí.
-
Buk bo téket online, haña rebaho i bo mes skohe e ora ku bo ke tei.
-
Bo no tin hopi tempu? Ta fásil pa mira e piesanan kumbre di e museo den un ora.
-
Buk un rekorido ku guia pa bo mes òf bo grupo.
-
Gosa di un high tea promé òf despues di bo bishita den The Café.
Diariamente di 9 or di mainta te 5 or di atardi
Grátis pa mucha di 18 aña bai abou
ORANAN DI APERTURA
Diariamente di 9 or di mainta te 5 or di atardi.
ADRÈS
Museumstraat 1
1071 XX Amsterdam
AKSESIBILIDAT
- Entrada pa ròlstul
- Ta pèrmití kachó guiadó pa hende siegu
- Tin left na kada piso
PREGUNTA FREQUENTE
- Vestuario grátis
- Ta pèrmití pa saka potrèt
- Tin wifi grátis
The Milkmaid, Johannes Vermeer, c. 1660
1 | 8
De Nachtwacht, Rembrandt
1 | 8
Zelfportret, Van Gogh
1 | 8
Voorhal
1 | 8
De bedreigde zwaan, Asselijn
1 | 8
Cuypers Bibliotheek
1 | 8
Meisje in witte kimono, Breitner
1 | 8
Eregalerij
1 | 8


text:
Awe mi ta presenta e di dos edicion di ‘Presidente di Parlamento ta informa’. Den e di dos edicion aki lo mi enfoca riba automatisacion di entrada, reglanan nobo, codigo di conducta y Reglement van Orde nobo.
Automatisacion di entrada
Ora mi a drenta como Presidente mi a haya inversionan haci caba pa por tin entrada automatisa. Pero banda cu debi na falta di boluntad pa tuma decision pa esaki por a cuminsa funciona, a haci cu varios inversion no tabata sirbi mas, entre nan e baterianan. E decision no a bai facil pero na final di dia a haya sosten di un mayoria y esaki a ser concretisa. Awendia e ta un exito y ta planiando pa e siguiente stap cu lo mester bira e oficina di Parlamentarionan.
Reglanan nobo
Pa luna di augustus, si tur cos cana bon, lo implementa algun regla nobo cu mas bien ta percura pa ordena con ta atende den parlamento. Hopi di esakinan ta basa riba regla y leynan di otro Paisnan den Reino y tambe a base di consulta cu trahadonan. Un di e cambionan ta cu lo bai ordena e espacio oficial pa prensa y tambe pa bishitantenan. Actualmente ya ta implementando algun regla nobo caba pa ministernan ora nan ta na parlamento y esakinan ta bayendo sublime.
Codigo di Conducta y Reglement van Orde nobo
Banda di esaki mi persona a percura pa un draft di un codigo di conducta a base di un mocion cu a wordo presenta y entrega door di Parlamentario Shailiny Tromp-Lee durante un reunion publico y cu a pasa den Parlamento unanimante. Pero awo e ta den man di e 20 Parlamentarionan pa revisa y duna feedback pa complementa esaki of pa presenta un nobo si nan no ta mira nan mes den e draft aki. Tin di bisa cu esaki no tabata un tarea di mi persona pero ta responsabilidad di tur parlamentario pero a yuda den esaki pa asina hunto logra yega na un codigo di conducta.
E Reglement van Orde nobo mi persona a traha riba esaki y a ser comparti cu cada miembro di Parlamento. Esaki ainda tin di ser studia y discuti pero tambe ta mara na con lo independisa parlamento pa wak si esaki ta cuadra cu otro. Pero mucho cambio no ta ser premira, p’asina unabes aproba esaki por cuminsa e proceso di ley prescribi.
Den e siguiente edicion lo mi enfoca riba Regeling Fractieondersteuners y richtlijn fractieondersteuners.
Pa mas informacion por subi riba Parlamento di Aruba su website na www.parlamento.aw of por bishita nos pagina di Facebook: ‘Parlamento di Aruba”.


text:
Na momentu ku un siudadano tuma kontakto ku Nationale ombudsman mésora e ta drenta e asina yamá Ombudsplein (plenchi di e defensor di pueblo). Aki tin un tim di profeshonalnan ku ta mashá uní i nan ta trata keho. Bo por rekonosé nan na dos karakterístika: nan por skucha bon, anto nan no ta pensa den problema pero den solushon. Tira un bista den e sentro neurálgiko di e defensor di pueblo na Den Haag.
Anualmente tin mas o ménos 25 mil pregunta i keho ta drenta serka Nationale ombudsman. Ta trata aki di keho tokante munisipionan òf ministerionan, pero tambe tokante instanshanan manera UWV, Belastingdienst òf Polis. Empleadonan na Ombudsplein ta evaluá tur e kehonan akí promé.
Personanan ku tin un pregunta òf keho tin kontakto direktamente ku un persona ku ta trata keho. Esei por ta pa medio di e website òf na telefòn. Na e website tin kontesta riba preguntanan ku mas sa keda hasí, anto esakinan ta yuda e bishitante mésora pa e yega mas aleu.
Na telefòn tambe esnan ku ta manehá keho ta dirigí pa haña solushon. Asta na momentu ku un pregunta òf keho no tin di aber ku gobièrnu, Nationale ombudsman ta purba di yuda e siudadano. E ta hasi esaki dor di indiká ta kua lokèt e siudadano mester tuma kontakto kuné.
Esnan ku ta manehá keho
E personanan ku ta manehá keho na Ombudsplein ta traha den gruponan spesialisá. Pues no ta importá na kua porta un hende ta bati, na ombudsman semper e ta haña un persona ku tin konosementu di e materia. Algun di e spesialisashonnan ta entre otro: impuesto, toeslagen, polis, mobilidat i kuido.
For di nan ekspertisio i eksperiensha empleadonan di Ombudsplein konosé e problemátika di esun ku ta hasi un pregunta. Na mayoria di e órganonan di gobernashon e empleadonan di Ombudsplein tin un persona di kontakto fiho. Pues ta drenta den kontakto ku nan lihé. Esaki realmente ta yuda na momentu ku mester por solushoná un keho òf kontestá un pregunta lihé.
Corona
Durante e pandemia di Corona Ombudsplein a keda habrí. E tim ku ta atendé yamada na telefòn tabata aksesibel semper. For di tur skina di Hulanda a drenta hopi keho ku a surgi a konsekuensha di e medidanan kontra Corona. Tabatin keho entre otro tokante e kontribushon propio di Wmo. Tambe empresarionan chikí a buska ayudo mas biaha serka ombudsman.
Normalmente tur empleado di Ombudsplein ta sintá huntu na ún departamento. Pero durante e pandemia di Corona kasi nan tur ta traha na kas.
Un di nan ta Mohamad Alhadjri: “Uniko kos ku for di Corona realmente a kambia pa nos ta ku nos no ta wak otro en persona mas. Pa loke ta trata trabou, nos por hasi tur kos for di kas, méskos ku na kantor. Nos tim di ict a instalá tur kos perfektamente na nos kas. Den e aña ku a pasa nos tabata perfektamente alkansabel di manera digital i via telefòn. E personanan ku a tuma kontakto ku nos a apresiá esei.”
Kontribushon propio di Wmo i Wlz
Durante e promé ola di Corona, Nationale ombudsman a risibí diferente keho tokante kobramentu di kontribushon propio di Wmo i WIz. Durante primavera di 2020 (kasi) no tabata posibel pa duna kuido i apoyo di un manera normal. Hopi hende no tabatin klaridat tokante kobramentu di e kontribushon propio di Wmo pa e lunanan den kua nan no a haña kuido.
Tambe tabatin hopi keho tokante e echo ku nan mester a paga un kontribushon propio di WIz (haltu), mientras ku nan a haña ménos kuido (o asta no a haña kuido), anto p’esei nan mantelzorger tabatin mas trabou pa hasi. Ku motibu di e kehonan akí ombudsman a pidi ministro di VWS pa mas klaridat.
Empresarionan
Banda di esaki ombudsman a risibí hopi keho tokante e areglonan di apoyo di emergensia ku gobièrnu tabatin pa empresarionan. Partikularmente zzp’ernan, ku pa motinu ku riba papel nan no ta kumpli ku sierto kondishon, tabata parse di lo keda un man pa’lanti, un man patras. Tambe tabatin keho tokante e rapides ku kua, tin biaha tabata dekliná petishon pa apoyo di emergensia. Al final mayoria di zzp’er a logra haña areglo adekuá. Durante e di dos ola tabatin notablemente ménos keho.
Pa evitá ku hende innesesariamente lo bai kai den mas debe, Nationale ombudsman na diferente momentu durante e krísis di Corona, a pidi gobièrnu pa trata kobramentu di debe debidamente, sigur ora ta trata empresarionan chikí i hende ku tiki rekurso.
Gratitut
Mohamad Alhadjri (40) ya tin 15 aña ta traha tratando keho na Nationale ombudsman. El a studia Management, Economie en Recht na Haagse Hogeschool. Na Ombudsplein e ta enkargá prinsipalmente ku keho i pregunta tokante impuesto i toeslagen. Na 2017 el a forma parti di e tim di investigashon ku tabata responsabel pa e rapòrt di kinderopvangtoeslag yamá ‘Geen powerplay maar fair play’.
Ya for di 2006 bo ta traha na Nationale ombudsman. Kiko ta loke ta atrahé bo mas tantu di bo trabou?
“E impakto sosial di e trabou ku bo ta hasi akí. Miles di persona literalmente ta benefisiá di nos investigashonnan i e rapòrtnan ku rekomendashon ku nos ta skirbi pa ministerionan.”
Kua karaktetístika bo mester tin pa trata keho?
“Na promé lugá hende tin mester di un persona ku realmente ta skucha. Pero finalmente ta trata di e kontenido di un pregunta òf keho. E ora ei ta importante ku esun ku ta yama tin un persona na liña ku konosementu di e materia.”
Nationale ombudsman tei pa keho tokante akshonnan gubernamental indebí. Ta na ki momentu esei ta e kaso?
“Ombudsman a skirbi un asina yamá Behoorlijkheidswijzer. Den sierto sentido esaki ta forma un tipo di kódigo di komportashon pa gobièrnu. Den esaki nos tin kuater punto di salida: gobièrnu mester ta habrí i kla, respetuoso, komprometí i orientá pa haña solushon, anto finalmente gobièrnu mester ta sinsero i konfiabel. Ku esaki komo midí nos ta evaluá kada keho. Durante esaki bo mester pone bo mes den posishon di e siudadano, keda wak for di su perspektiva.”
Huntu ku dos kolega na 2017 bo tabata responsabel pa e investigashon tokante kinderopvangtoeslag. Kon boso e tempu ei a dil ku esaki?
“Nos a subi kaya. Nos a papia ku Belastingdienst/Toeslagen, ku e direktor di e ofisina pa mayor-anfitrion, kaminda mayornan tabata hasi nan petishon pa krèsh i/o akohida pa nan yunan. Tambe nos a papia ku e abogado ku tabata representá algun di e perhudikadonan. Seguidamente nos a hasi Belastingdienst algun pregunta ku finalmente a indusí na nos rapòrt titulá ‘Geen powerplay maar fairplay’ (‘No powerplay pero fairplay’). E echo ku polítika, stipuladó di maneho i otronan komprometí ainda ta referí nan nos rapòrt, ta mustra ku Nationale ombudsman ta desempeñá un funshon importante den esaki.”
Kon bo ta ripará ku hende ta kontentu ku bo a yuda nan?
“Bo ta sinti e gradesimentu dor di e liña di telefòn. Tambe frekuentemente nan ta manda un bukèt di flor òf un bolo. Pues hende ku ta kontentu ku nos a solushoná nan problema. Mayoria di biaha ta hende grandi ta mustra nan apresio di e manera akí. Nos ta apresiá esei mashá.”


text:
WILLEMSTAD — E kampionato di futbòl promé divishon Liga MCB a kontinuá den wikènt tras di lomba ku partidonan na Stadion Antoine Maduro (SUBT). Riba djabièrnè tabata tin un partido entre e ekipo di Jong Holland i UNDEBA. Akinan ambos ekipo a bai kas ku un punto ora ku nan a empatá na cero gol.
Djasabra e kampionato a kontinuá ku dos partido. Den e promé partido tabata Jong Colombia ku a enfrentá Centro Dominguito. Akinan tabata Centro Dominguito ku a kue e tres puntonan derotando Jong Colombia ku skor di 3-2.
Den e di dos partido di djasabra tabata SUBT ku a enfrentá Victory Boys. Akinan tabata Victory Boys ku a logra e viktoria derotando SUBT ku skor di 2-1.
Liga MCB ta kontinuá djamars próksimo mitar di nuebe di anochi na Stadion Antoine Maduro (SUBT) ku e partido entre Sithoc i Scherpenheuvel. Despues djárason na mesun lokalidat i orario tin e partidó entre Hubentut Fortuna i Centro Barber.


text:
Shiraldin Kook
DIREKTOR MINISTERIO DI ORASHON
Orashon ta un akto simpel di hiba un kombersashon ku Dios. Orashon ta papia ku e Esun ku a krea Universo.
Sea ta na bos haltu òf den pensamentu, durante momentonan spesial òf komun i koriente, sea ku nos ta lantá òf riba nos kama. Orashon ta un priviligio ku e yunan di Dios tin; esta di tin un konekshon direkto ku Dios.
“Orashon ta move e mannan ku ta move e mundu.”
“Un hende sin orashon ta manera un para sin hala ku no por bula bai for di su enemigunan.”
Eksperensia i estudio ta mustra ku:
- Orashon ta mehorá nos kalidat di bida.
- Orashon tin poder pa kura. Sientífikonan ta bisa ku interakshon ku Dios pa medio di orashon ta duna nos e abilidat pa manehá nos emoshonnan negativo mihó.
- Orashon ta redusí nos agreshon kontra di otronan.
E Ministerio akí ta kurashá, entrená i animá kada persona pa desaroyá un relashon ku E Kreador pa medio di orashon.


text:
KEN NOS TA
KREENSIANAN, HISTORIA, ORGANISASHON, IDENTIDAT
Iglesia Atventista di Shete Dia ta mira su mes komo e Iglesia remanente di fin di tempu den profesia di Beibel. Miembronan di iglesia, individual i kolektivamente, ta komprondé nan ròl spesial komo embahadornan di e reino di Dios i mensaheronan di e pronto regreso di Hesukristu. Atventistanan di Shete Dia a pone nan mes riba e lista komo kolaboradónan ku Dios den Su mishon pa gana mundu bèk for di e poder i presensia di maldat, komo parti di e Gran Kontroversia entre Kristu i Satanas. P’esei, kada aspekto di e bida di e miembro di Iglesia ta keda influensiá pa e konvikshon ku nos ta biba den e lastu dianan deskribí den profesia di Beibel i e regreso di Hesukristu ta eminente. Dios a yama Atventistanan di Shete Dia pa biba den e mundu akí i ta pesei tur akshon di e bida Kristian ta hasí “den e nòmber di Hesus” i pa avanse di Su reino.
Iglesia Atventista ta un iglesia kristian ku un miembresia di mas ku 20 mion den práktikamente tur pais rònt mundu. Nos mishon ta pa kumpli ku e mandato bíbliko ku Hesus a duna den Mateo 28: 19, 20.
Atventistanan tin e Beibel komo nan úniko regla di fe i speransa i ta e fuente di tur kreensia ku ta dirigí nan bida. Sola Scriptura ta resultado di nan konvikshon.
E historia di atventismo den e parti di mundu akí, spesialmente den e teritorio di Aruba, Boneiru i Kòrsou, a kuminsá na aña 1924 kaminda mishoneronan a yega for di Venezuela na nos islanan ku un mensahe speshal.
Iglesia Atventista ku sede na Estádos Unídos di Amérika, ta un iglesia mundial repartí den diferente área geográfiko yamá Divishon. Kada Divishon ta responsabel pa e trabou di predikashon di e evangelio den su área.
Atventistanan tin e Beibel komo nan úniko regla di fe i speransa i ta e fuente di tur kreensia ku ta dirigí nan bida. Sola Scriptura ta resultado di nan konvikshon.


text:
E estudio di Bachelor Nederlands als Vreemde Taal ta un estudio pa bira docente di segundo grado (tweedegraads) di Hulandes. E estudio aki ta adapta na nos region di Caribe Hulandes y ta forma docente di segundo grado (tweedegraads) di Hulandes cu ta cualifica pa duna les na alumnonan di EPB, EPI, mavo y e prome tres añanan di havo y vwo.
IPA ta ofrece e estudio Bachelor Nederlands als Vreemde Taal den trayecto largo (voltijd) y trayecto cortico (deeltijd).
- E trayecto largo tin un duracion di 4 aña. E trayecto aki ta pa tur persona cu tin diploma di havo, vwo of mbo/EPI nivel 4 of cu ta den examenklas di un di e scolnan menciona.
- E trayecto cortico tin un duracion di 3 aña. E trayecto aki ta pa tur persona cu tin diploma di maestro (2e graads of Enseñansa Primario) cu ta duna e materia Hulandes 'onbevoegd' pa minimo 6 ora pa siman den Enseñansa Secundario den aña escolar 2022-2023.
E ultimo dia pa inscribi pa e estudio Bachelor Nederlands als Vreemde Taal ta 7 di maart 2022. Despues di e fecha aki no por inscribi mas pa aña academico 2022-2023. Esaki pa motibo cu e trayecto preparatorio pa yuda bo pasa e test cu bo lo mester cumpli cu ne, lo cuminsa. Inscripcion ta tuma luga online. Pa inscribi bishita e website www.ipaaruba.com, bay na aanmelden y scoge pa Toelatingstest Bachelor Nederlands als Vreemde Taal.
Bo tin deseo di bira docente di Hulandes? Bay p’e!


text:
Recientemente Departamento di Enseñansa Aruba (DEA), den cooperacion estrecho cu Centro pa Desaroyo Profesional Continuo (CDPC) di Instituto Pedagogico Arubano (IPA), a organisa un Dia Nacional di Estudio di Scol Arubano Multilingual (SAM) pa Enseñansa Preparatorio. E Dia Nacional di Estudio di SAM tawata un dia den cual e maestro- y cabesantenan a haya informacion tocante e ultimo desaroyonan riba tereno di idioma y comunicacion en general y e metanan nucleo di idioma y educacion di enseñansa primario di Aruba en particular.
Tambe nan a experencia e contenido na nivel di actividad den klas den e forma pedagogico didactico cu e metanan nucleo ta trece cu nan, uzando parti di e material educativo specialmente desaroya teniendo na cuenta nos metanan nucleo y e contexto di nos muchanan.
Sr. Carlos Rodriguez Iglesias, orador invita pa e Dia Nacional di Estudio di SAM, a duna un presentacion titula “Language and critical thinking” (“Lenga y pensamento critico”). Durante su presentacion Sr. Rodriguez Iglesias a papia tocante con lenga y pensamento ta bay man den man. El a papia tocante con e habilidadnan di pensamento critico no ta basa solamente riba e echo di ta critico y cu no mester siña nan solamente den enseñansa superior. El a splica cu pensamento critico ta un termino uza pa e educadornan pa describi e formanan di aprendisahe, pensamento y analisis cu ta bay mas leu cu simplemente memorisa y corda informacion y echo. El a menciona cu ta un termino general cu por aplica na un variedad amplio di proceso di pensamento. Den su expresion mas basico pensamento critico ta tuma luga ora un studiante ta analisa, evalua, interpreta of sintetisa informacion y ta aplica pensamento creativo pa formula un argumento, resolve un problema of yega na un conclusion.
Sr. Rodriguez Iglesias tambe a menciona cu siñamento di lenga ta un responsabilidad comparti. E responsabilidad di aprendisahe di idioma ta comparti door di studiante, mayor, maestro y comunidad en general. Studiante ta rekeri oportunidad continuo pa uza lenga den tur su formanan. E oportunidadnan pa siña idioma ta presente nan mes na cas prome y ta extende na medida cu e muchanan ta move den comunidad en general. Scol ta proporciona e entornonan den cualnan e studiantenan ta sigui desaroya e conocementonan, habilidadnan y strategianan linguistico pa logra e obhetivonan personal, social y academico. Desaroyo di lenga ta responsabilidad di tur e maestronan.
No por keda sin menciona cu e presentacion di Sr. Rodriguez Iglesias tawata hopi interesante y alabes mester bisa cu e encuentro completo a bay den un esfera superpositivo y den un ambiente trankilo y supereducativo.
Tur e scolnan a ricibi henter e contenido uza riba e dia aki den forma digital, pa di e forma aki realisa nos metanan di digitalisacion y sostenibilidad. E feedback di e participantenan tambe lo wordo tuma den forma digital. P’esey ta haci un apelacion na tur hende cu tawata presente e dia aki pa duna nan feedback acudiendo na e siguiente link: https://docs.google.com/forms/d/e/1FAIpQLSfWuh4uKIbJrEtJM8nVGyWf6MqrZaDj2duF9NLq0rBFAxHfvw/viewform
Departamento di Enseñansa Aruba (DEA) conhuntamente cu Centro pa Desaroyo Profesional Continuo (CDPC) di Instituto Pedagogico Arubano (IPA) kier a tuma e oportunidad aki pa yama danki na tur persona cu a forma parti di e Dia Nacional di Estudio di Scol Arubano Multilingual (SAM).
Pa mas informacion por acudi na nos website [ea.aw] y busca Scol Arubano Multilingual den e alfabetmenu. Tambe por sigui desaroyonan relaciona cu Enseñansa na Aruba a traves di facebook y Instagram @educationaruba.